text:
Ɓeeynirka “Parker Solar” diwii : Ñalnde alet 12 ut 2018, NASA werliima laana ɓeeynirka naange (mbittoowa) mbiyeteeka Parker potka etaade taccude weeyo naange. Ngol woni go’o ko kaɓirgal ngal aadee feewni, ina etoo taccude weeyo naange. Ɓeeynirka Parker foti ko e oto tokooso, njaru donngal (mission) makka ko miliyaar e feccere dolaar.
Ina wayi no ko jooni aadee keɓi humpito e karallaagal tafde huunde waawnde ɓadtaade Naange tawa ina hisi e nguleeki ɓurtuki, sibu weeyo naange ɓuri naange ngee e hoore mum wulde laabi 300. Ɗo mbiyaten ka ɓadtiima weeyo Naange ɗoo, tawata ko miliyoŋaaji 6 e 200 ujunere kiloomeeteer ina ɓilii hakkunde makka e Nannge ! Maa ka taccu weeyo ngoo fotde laabi 24 e nder duuɓi 7 ɗanngal ngal.
Yaakaare mawnde to bannge ganndal ina fawaa e ngal donngal. Faandaare ndee ko etaade faamde hol ko saabii huurgo Naange ngoo, ɓurde naange ngee e hoore mum wulde fotde laabi 300, e hol ko waɗi pecoron mum (particules) semmbe ina caaboo duleeɗi yiitesulɗeeji (électromagnétiques) baawɗi haljinde gollagol yiite dow Leydi men ndii.
Ɓeeynirka Parker woni laana mbajja ka Nasa meeɗi innirde ganndo guurɗo, hono ganndo ko faati e ɓalliwal kuule asamaan (astro physique) biyeteeɗo Eugène Parker jahroowo hannde e duuɓi 91. Kanko wonnoo gidiiɗo miijaade e kaanabbe Naange ɓurɗe hito (dille) yaawde, e hitaande 1958, ɗe kaaɗoo ɓeeynorka foti sunnaade. Laana kaa, ngam hisnude kaɓirɗe ganndal roondii ɗee e nguleeki tolniiki e 1 400 daawannde Selsus (degré Celsius), ina huuraa warwarde nde santimeeteruuji 10 tekkeendi, mbele nguleeki nder laana kaa ina duumoo e 29°C fat ! Ko ina wona duuɓi 60 hannde, annduɓe ɓee ina kuuñƴi e tafde laana mbaaka nii, kono ɓooyaani ko ganndal aadee to bannge karallaagal yettii e waawde tafde warwarde waawnde hisde e nguleeki tolniiki ɗoo.
Parker Solar Probe (woni innde ɓeeynorka kaa e Engele) ina saawi dente kaɓirɗe 4.
Ngesa sulɗeewa : Kaɓirgal biyeteengal FIELDS maa toppito jaabtaade « naamnal ɓuttal » : « hol ko wulnata meetelol (kuurhuurngal) Naange ngal ? » haa ko ina ɓura Naange ngee e hoore mum wulde. Ngalɗoo kuurhuurngal keedngal dow fof (ɓurngal woɗɗude Naange ngee), ngal miliyoŋaaji miliyoŋaaji kiloomeeteer tekkeendi, nguleeki mum ɓurii miliyoŋ daawannde, tawi noon nguleeki dow naange ngee ko hedde 6 000°C. Huunde haawniinde, sibu, e ko aadoraa, so a woɗɗitiima sewnde nguleeki, nguleeki kii foti ko ustaade, kono to Naange, aɗa ɓeydoo woɗɗitaade tan, ina ɓeydoo wulde !
Haanabere naange : « Ɓalliweeɓe (annduɓe ɓalliwal) nganndaa ko waɗi Naange ina duppitoo guubiliiji naange, e hol ko tagi e nge wukkita kaanabbe (duppita duleeɗi) sahaa e sahaa fof » e wiyde CNRS. Ɓeeynorka kaa ina nawori kaɓirgal « SWEAP » (Solar Wind Electrons Alphas and Protons Investigation) ngam ɓetde nguleeki e njaaweendi e tiɗɗeendi ɗeen kaanabbe. Humpitaade ɗum maa addan en anndude hol nde ɗiin guubiliiji naange njanata e Leydi. Annduɓe ɓee ina kuli hoto ɗiin guubiliiji naange mbonnude geese yiite (resoo kuuraa) fotde lebbi walla kitaale wonande won ɗiin nokkuuji e Leydi men ndii.
Hartaango pecoron : Kaɓirgal ISOIS (Integrated Science Investigation of the Sun) maa toppito wiɗtude pecore pattamsemmbe (haute énergie) ɗee, hono iyone tedduɗe (ions lourds, woni pecore tedduɗe, dimnduɗe). E wiyde gooto e annduɓe ɓee : « Ko pecore cemmbolinɗe no feewi, tiindiiɗe Leydi, ɗe njaaweeki kaawniiki, ki woɗɗaani njaaweeki leer. Aɗe mbaawi yettaade Leydi e nder 30 haa 60 hojom ». « Ñalnde njiɗ-ɗen yahde tagofeere marse fof, alaa e sago mbaawen anndude hol nde ɗee pecore nduppittoo sibu batte majje ina mbaawi warde ». Annduɓe ɓee ina nganndi ɗe ngummotoo ko e meetelol naange, kono ɓe nganndaa hol silsil kartagol majje.
Lonngal (lonngagol mawninoowol) : Ɓeeynirka kaa ina nawori kameraa biyeteeɗo WISPR (Wide-Field Imager for Parker Solar Probe) ngam ƴeewde Naange ngee ɗo ɓadtii (miliyoŋaaji 6 km ngoɗɗeeki hakkunde mum e Naange ɓurndi raɓɓiɗde, tawi noon ngoɗɗeeki hakkunde Leydi e Naange ko hedde 150 miliyoŋ km). Annduɓe ɓee ina ɗaminii maa ka ƴettu sirƴo ñiso meeteleewo (éjection de masse coronale) pecore dimnduɗe, ɗe njaaweeki mawki, kam e bayle keewɗe goɗɗe baɗooje toon.
Ɗum noon maa kameraa oo ƴettu nate jooɗɗe wonande majjuɓe, coomɗe humpito wonande annduɓe.
——————————————–
Hol ko woni “Ɓeeynirɗe weeyo”
Ɓeeynirka weeyo ko daabaa weeyo mo jolnaani hay gooto, berlaaɗo nder weeyo ngam wiɗtude kuule asamaan, ko wayi no Naange, tagopeeje, tagopeeje dooɓaaɗe, e ɓalli tokoosi, kam e jowitiiɗe mum en, kam e weeyo hakkunde tagopeeje walla hakkunde koode.
Ɓeeynirɗe weeyo ina ceerti e masiŋon weeyo kon koɗaaka ngoɗkon kon, taarotookon Leydi kon. Ɓeeynirɗe weeyo ina mbaawi jogaade mbaadiiji keewɗi ngam huuɓnude donngal kalfinaa ngal :
– taartaade kuulel weeyo foti ƴeewde ngel,
– juuraade e mum ngam wiɗtude ɗum,
– buɓɓaade ɗum ekn.
Ɓeeynirka ina heewi naworde kaɓirɗe kattanɗe koye mum en ngam ɓeydoraade (ko wayi no jowitiingel e mum, buɓɓirgel, deegowel, baloŋ). Ɓeeynirka waɗiraa ko taccude jolɗe mawɗe e gollaade to woɗɗi Leydi e Naange, ko ɗuum waɗi ka hatojinde e kaɓirɗe keeriiɗe.
Aka foti naworde semmbe jonɗo ngam gollaade e diiwanuuji ɗo caafal naange heewaani, jogaade hattan mawɗo gollinde hoore mum sibu makka woɗɗude nokku ɗo ɗowooɓe ka ngoni ɗoo, ɗum noon yimɓe gollotooɓe heen ɓee mbaawaa jaabtaade ɗoon e ɗoon ko kewata dow koo, walla safrude caɗeele jokkondiral jolooje sabu ngoɗɗeeki walla caafe e nguleeki mbonki e kaɓirɗe jolnaaɗe ɗee, walla e ɓeeynirka kaa e hoore mum. Ɓeeynirka ina huutoroo kadi peeje beforɗe, e dampirɗe ceeɓɗe : ballital ɓaaƴo (assistance gravitationnelle), dartingol…
Ɓeeynirɗe gadane : E hitaande 1959 Dental Sowiyet (Riisi) werliima ɓeynirka Luna feewde Lewru. E hitaande 1959 kadi ɓe werlii ɓeynirka Venera feewde Venus. Gila 1988, Riisi deestii, Dental Amerik e ESA (Nokku Orop toppitiiɗo weeyo) e Japon lomi yolnde.
————————————————–
Ɓeeynirka Parker Solar Probe : Ɓeeynirka Parker Solar Probe ko ƴeewirde weeyo Naange. Feewni ka ko Nokku Amerik toppitiiɗo weeyo (NASA). Faandaare makka ko wiɗtude bannge meetelol naange keedɗo dow oo, mo tekkeendi mum tolnii e miliyoŋaaji miliyoŋaaji kiloomeeteer. Nguleeki meetelol ngol kam e hartaango henndu naange duppittoondu heen ngoo, ko geɗe ɗiɗi teskaaɗe gila e feccere teem 20siire, ɗe silsil mum en faamaaka haa hannde. Ngam ittude oon kumpa, Parker Solar maa wiɗtu diiwaan weeyo goɗɗuɗo Naange fotde 0,3 U.A. (U.A. ko go’owel ɓetirgal kuule asamaan). E ngalɗoo daawal doɓindagol keɓe hakkunde 2018 e 2025, ƴeewirde naange ndee duumotoo ko e jirlol nde lommet mum ɓadii Naange, e nde ceɓɓet mum tolnii jirlol Venus. Ɓaaƴo ndee tagofeere maa wallitore ngam ustirde seeɗa seeɗa lommet oo. Maa ƴeewirde ndee rew laabi 24 e nokku mo ngoɗɗeeki mum e Naange jaasi 0,17 UA, tawi heen laabi tati ngoɗɗeeki kii timmaani 0,045 UA (9,68 hakkundol naange).
Ñiso makka e leydi ko 685 kg. Reenata ka e nguleeki naange ɓurtuki kii ko warwarde tekkunde. Parker ina jolni dente 4 kaɓirɗe ganndal, ɗe ñiso mum tolnii e 50 kg. Ɗee kaɓirɗe maa ɓet ngesa yiiteewa e sulɗeewa, cifoo pecore semmbiije, mbiɗta bembeƴƴe rajo e ɗe ɓoljam, ɗe ƴetta kadi nate meetelol naange ngol.
UA (Unité astronomique : ɓetirgel kuule asamaan) ko hakindo ngoɗɗeeki hakkunde Leydi e Naange, ko 149 597 870 700 meeteer. Ko yolnde nde leer taccata e nder hojomaaji 8 e leƴƴanɗe 19s.
Kelmeendi
Bookara Aamadu Bah


c: text/html

text:
Miijooji mon e alhaali dokkal ƴiiƴam
Saakitaama ñannde :
Hannde e talaata, ñannde 15 lewru 6ɓuru 2021 ka yewtere men On Tottaama Konngol, on feññinanii men yi’annde mon ko yowitii e alhaali dokkal ƴiiƴam.Ko honno dokkal ƴiiƴam woni e feƴƴirde ka cuuɗi safrirɗi (ñawndirɗi) ? Holko woni nafa dokkugol ƴiiƴam? Ko honɗum humpitiɗon e ndee toɓɓre ?
Hiɗon waawi neldude men lamndal ngal yiɗuɗon yo men jaabo e guurol.
Okkee miijo mon e ndee toɓɓere ka tongoode watshapp : 00221766441280.
Heɗee jeewte amen fow ka kelle amen Facebook e Twitter: RFI FULFULDE
On Tottaama Konngol ko ñalaande kala gila njamndi 13:15 faa 13:30 (GMT).

robotstxt: allowed

filter: keep


text:
Home -- Fulfulde -- Perform a PLAY -- 012 (Joy that never leaves us)
12. Henndagol weltaare poomayankeere nden
Hari e on jemma koode no heewi ka kammu. Hari saare nden no niɓɓiti. Ka ngese ɗon, ngaynaakooɓe no jokki aynugol gureele maɓɓe ɗen. Ko golle sattuɗe non. Ɓe joganooki teddungal woo. Hiɓe aɲiranoo wano wuyɓe ɓen e hippotooɓe ɓen aɲiraa non.
Hara ɓe joganooki faabotooɗo maa dandoowo ɓe? Hara hiɓe yonndinornoo kon ko ɓe jogitoraa wa ɓurɓe ɓen e jaasude e nder jamaa on?
Si ɓe ronkii, hiɓe ɓaaraade e leggal. Kono nde wootere tun, ɓe yi’i huunde labaande. Tummbere jemma, ndaygu moolanaangu jalbi e maɓɓe. Ɓe ombi gite ɗen yeeso ngun ndaygu tiiɗungu fii no ɓe waawira yi’ude seeɗa. Hari hiɓe huli fota fota non.
Malaa’ikaajo, mo Alla neli, tippii iwde ka kammu sabu maɓɓe. Ɓay ɓe hulii, ngaynaakooɓe ɓen woni e ndaarugol imminaaɗo on immorde ka aduna Alla wirniiɗo.
Malaa’ikaajo : "Wota on hulu! Miɗo hewtinande on kibaaru labaaɗo mo welo-welo moolanaango wonanayngo jamaa on fow. Hannde, e ndee saare Daawuuda, on daɲanaama ton Danndoowo, on le ko Almasiihu on, Joomi on. E hino ko wonanta on seedee : on tawoyay boobo penu no buumaa e nder wudere, wallinaa e nder kunnawal."
Ngaynaakooɓe ɓen heɗii fota hoore hiɓe øalɗi. Dandoowo! Welo-welo molanaango hebbini ɓerɗe maɓɓe ɗen. Alla yejjitaali ɓe.
Onsay, konu malaa’ikaaɓe moolanaangu woni e mantugol Alla fii kaawake waɗuɗo on, e maanaa jibineede Dandoowo on.
Hari ngaynaakooɓe ɓen no ka faggirde, ɓe yahi ɓe tawtoyi yumma Mariyama e Yuusufu e Iisaa boobo on. Ɓe welti fota ɓay ɓe yi’ii Iisaa, Dandoowo on.
Ɗun kadi ko goonga : ko fii maa an kadi Dandoowo on jibinanaa. Toro Iisaa Joomi on yo o aru ka nder ngurndan maa, a heɓay weltaare nde lannataa haa poomaa.
Yewtooåe : Fillitotooɗo, malaa’ikaajo
© Copyright : CEF Allemagne


text:
kuutiniren e ekkitinen bibbe men banndi amin di fulfulde gam tata di majja
- Mo wii ma modan yellere fu tata faalu mo, rummodu maako o nyayiri.”
- Maayo to waddi haddi eerugo hadata lorugo bawo.
- Paa6a ngatata amma wela der sarla.
- Soyinde Dada muusini mama.
- Allah wijata wijaye mere.
- Baarugo bebal beddata haaranbe.
- 6osaaru yarindu 6usiri fowuru fu maayan be parkagal.
- Doggudu be nya-nya re hawuta take.
- MoAllah hokki 6uri mo Baba hokki.
- Mo Allah wuji furndata.
- Lelwa diwata biyum lada.
- Yofti bafe naangai liisal.
- On sendi hakkilo am, be wi meereejo yarru chobbal dillen gesa.
- Moorowo e moora faamowo e faama.
- Mo medai mayugo,mayi singini.
- Hoore nasti horare Allah yidu gite.
- Mo wiima modan sagdere joganumo kuluwal.
- yewwi lelel seeki dendel na e lelel na e dendel.
- Ko sonyata nder gene no neebirifu wurtan.
- Bokki rimi nyande.
- Ndu nyamay bu’i le6e.
- Mbabba mballunga na’i nyargu.
- Pee’aadema dasaaka asko pe’étede.
- Raawaandu (6oosaaru) Susi mbedu (nyorgo) kuurori hoocama.
- Wolwane nanata, dayma njaalu yiida bone.
- Majjiraado ‘yaman koliyoore (caalire).
- Éko yolli sallabi nder li’ere?
- Dawaadi (6oocaaji) ka66aama Dow suso.
- Ndikka teppa pura e nguda pura.
- Ko nde hiinde boo, nde feefaande.
- Ko nga saawi nga haccata.
- Ɓokki rimi nyaande way moodibbo danyi gujjo.
- Bu’aaɗe maa ɓostaaka accu bu’eteeɗe.
- Caɓɓulle ɓenndi baaɗi mbumi.
- Cuule paddi caarol.
- Debbo ɗum gorko, sawru tan woni o jogataako.
- Deenowo hittorde ko waɗata e lonngere?
- Doggudu fiɗɗaanga..
- O jonngi nde ɓenndaayi.
- O nyaami ngal ɓoraaka.
- O teeni ngal nyuuyi.
- Pewɗam ngortoojam.
- Sollare kosɗe ɓurii sollare pooɓe.
- Taa hipputu hippiinde.
- Taa ommbutu ommbiinde.
- Taa wamtu ngal wamtaaka.
- Taaku joogu bone hoppa.
- To sappama heftaayi, ko lojaama heptataa.
- To ndu wuufi ndu ŋohata.
- Towndu towandu.
- To ndi minyi ndi rimndataa.
- To maayo haɗi huulugo, ngo haɗataa so’aaki.
- Dogga dogga hulnata bi mboju.
- To awasan ngaska nganyandi ya’ajunu ta luggunu.
- 6osaaru munyindu nyaman iyal manga.
- Faddugo 6uran( buran) nyaudugo.
- To ahuli ko nyametei ahebata ko anyama.
- Naanaa soggu 6uri( buri) sembe Chede
- Mi maggi puccu buutu fuh, footan ha luumo cemteende.
- Nyande Wari Bawo Pedeli
- Jonde mere hokkata bi kordo redu.
- Nda mukku, buran nda vakku.
- Mo Allah wuji furdaTa
- Ta hosu kosde a nyanya gite.
- Noo Tuuggere Nebri Nder Ndiyam Fu Wartata Gilangeru.
- Dawdo hissan naange.
- ko fofata fu be ko fondata seto fotti be ko foplata dum.
- Hunde tati kam haurata sotta!
Nange sotta
A sotta,
Ndenkam debbo ma bo Sotta ta.
- Aɗa anndi ko kaalataa, nden a annda ko njaabeteɗaa.
- Bammbam ta meemam, heɓataako.
- Ɗaaniiɗo e ndunngu, soodan gawri e ceeɗu.
- Ɗakkol weendu, wanaa fijirde bumɗo.
- Laasi mbeewa riiwataa buubi uddataa semtaa.
- A yiɗaa jolooru, Aɗa yiɗi ko woni nder jolooru.
- Debbo mo ngiiɗa fuu, na miiloo noy laamortoo gorum.
- Donndiiɗo, jalaata jobtirɗo.
- Alla hokki gorko jikkuuji fuu, nden haɗi ɗum anndude jikku debbo.
- Daliila wadi, bii mbeewa musini fowru.
- fabbugo linngu nder ndiyam, hadataa ngu haccugo.
- no maayrugo jumbaare weliri fuu, finugo Asawe buri.


text:
1. Hitler
A andi dum moi na?
O lattino masinkeejo/Kiristaajo, Amma laabi chaakol khubaruji medai noddugo masinke’en/Kirista en be inde Saggarle’en (Terrorist).
2. Joseph Stalin andira’do be inde Uncle Joe.
O mbari 6i66e a’dama ko dillani Miliyonji Nogas hauta’de be Wo66e miliyon Sappo e nai be reta mbaraama e fosonkore welo.
O lattino juldo no na?
3. Mao Tse Tsung goddo leddi China
O mbari him6e hakku’nde miliyon Sappo e nai yaago miliyon Nogas.
O lattino Juldo no na?
4. Benito Mussolini goddo leddi Italy.
O mbari ummato’re ujineje temerre nai.
O juldo no na?
5. Ashoka ( ha habre KALINGA)
O mbari him6e 6e dillani ujineje temerre.
O lattino juldo na?
6. George Bush ( fosonkore mako on saggiti dudal mbaraa6e ha IRAQ)
Hakku’nde 6i66e a’dama Miliyonre yaago miliyon didi on soiti/mbarama ha Iraq tan.
La’rufa, him6e 6e 6efu 6e medai noddego Saggarle’en (Terrorist) hedi laabi chakol khubaruji nder duniyaaru.
Dume wadi?
Hande dud6e nder Jul6e don hultori nanugo kongol “JIHAD”
JIHAD dhum kongol arabre ngol nufata HABDUGO. Habdugo be kala ko lutani kalludi shedanku be soi’nde aadilaaku. Amma na dhum don nufo dow mbaruki him6e 6e ngi’ay nanay mere koros Ba.
Daarel manni, Jul6e don darani dow lutango kude shedanuku amma na dow wallitiggo kude Shedanuku Ba.
Ha jotta adon tamma/numa ISLAM dum dina Mas’ala/6illa na???
1. Habre Konu duniyaaru arandere, him6e miliyon sappo e jedidi (17million) soiti/mayi (Na dum jul6e on saggiti nde)
2. Habre Konu duniyaru dida6re, him6e miliyon chappan e joi yaago chappan e joi e joi (50-55 million) maayi/soiti ( Na jul6e on saggiti nde).
3. Balmi pamari fettojum (Atomic Bomb) fetti mbari ummato’re 6uri ujineje temerre didi ha wuro NAGASAKI (Jul6e saggitai nde, hefer6e on saggiti).
4. Konu ha Vietnam, 6uri him6e miliyon joi mayi/soiti ( na dum juldo on saggiti nde)
5. Konu ha Botsnia/Kosovo, 6i66e a’dama 6uri miliyon join mainama ( Nana juldo on saggiti nde)
6. Habre Konu ha IRAQ, warugo jottani dillani 6i66e a’dama miliyon sappo e didi (12million) halkake ( na dum jul6e on saggiti nde)
7. Afghanistan, Iraq, Palestine, Burma e ko nandi e mum him6e dud6e mbaraama haton (jul6e lattai fosonko ka6e man)
8. Ha Cambodia, nder hitaa’nde 1975 yaago 1979 dillani him6e miliyon tati (3 million) mbarama ( na dum jul6e on saggiti nde)
Jul6e lattai Saggarle’en
Nden
Saggarle’en lattai Jul6e.
Useni acche numugo dou Jul6e on Saggititta 6urna Masiiboji Ka6e ko Saggarleku Ba.
MIDO YELA NUFRU NANDU FU FAMI KO MI NUFATA
MI TABBITIN KALA HEDITIDO AM BE DEETARE E BASIRA FU HEFTAN KO MI SOWATA NDEN WALLITIRAI BE MAJUM.
HEDI KARUGO DINAM MUM
HEDI NGEDAM HANDE BE JANGO
Saggarle en lattai Jul6e kirki, Saggarleku na dum dabi’a Juldo. Useni yer6an bandiraa6e Jul6e ngam 6e hirito.


text:
Jaɓɓorgo Pese Kaalden
Pesol: Kaalden
Inta aanniinde
Eɗen keewi huutoraade konngol «inta aanniinde». Won meeɗɗo wiyde helmere « inta » ndee wonaa Pulaar, ko jiggaande. Kono ɗum fof e wayde noon,...
Kaalden Goonga, ko maayɗo tan booraa
Pulaar ene wiya « ko maayɗo tan booraa ». Ko haalaa fof noon, walla ko waɗaa, won ko saabii ɗum, so en njejjitaani. Sikke...
KAALDEN GOONGA : «Yoo duuso ɓooy, duuseteeɓe njahra yeeso »
«Yoo duuso ɓooy, duuseteeɓe njahra yeeso ». Ko nii keew-ɗen duworaade so eɗen kaalda e mawɓe men, ɓe ɗamini-ɗen mbaɗanii en fotde nde...
KAALDEN GOONGA : ko woni ko ɗum haawnii haaɓnii no suudu...
Mi refta e konngol haaliyanke jiynooɗo ko faamaani, haawaa huli wiyi « ko woni ko ɗum haawnii haaɓnii no suudu wiinndu, niɓɓuru, ruŋtiindu...
KAALDEN GOONGA : «So jawe ceŋlii ceŋlitii, kaalti ko ko ...
Pulaar wiyi «So jawe ceŋlii ceŋlitii, kaalti ko ko kaalnoo». Kono tawde awluɓe mbiyi «so waɗooɓe ngasnaani waɗde haalooɓe ngasnataa haalde», alaa...
KAALDEN GOONGA : “« Yiɗ mo woni fof, ine moƴƴinaa gondigal”
Ko yonti fof haalee. Sikke alaa noon, yonti haaleede hannde ko pooɗondiral baɗnongal ɗoo e Muritani, ñalnde 22 Suliyee 2019. Pooɗondiral jowitiingal...
Kaalden Goonga : “deƴƴere wonaa yejjitde”
«Deƴƴere wonaa yejjitde ». Ngol konngol heewnoo naneede ko e yeewtere « suɓo ɓelɗo ma ndokkaa mo njiɗan ɗaa ». Ellee kadi...
KAALDEN GOONGA : Haala wonaa njuɗu, kono ene waklitee
Pulaar dee wiy “ko yonti fof haalee”. Tawde noon yonti ko cuɓagol gonoowo hoyreejo leydi Muritani, en mbaawaa waasde haalde heen no...
Kaalden Goonga : Holi ko mbiyaten jiɗɗo leñol
Winndannde men hannde yowitii ko e “ holi ko mbiyaten jiɗɗo leñol ”. Sikke alaa, leñol ene heɓtiniree geɗe keewɗe, kono ɓurngal teeŋtude ngal kam ko...


text:
Ko heewi waɗeede e kala guurte mawɗe e gure men ko jonte e ñalɗi pinal e coftal ɓalli jirwinooji, njeewtina gure ɗe, hawra e ndunngu toɓii, leydi leppii, ladde ñaantiima puɗi ladde, jawɗeele kaarii, kala jannginoowo walla janngintunooɗo arii guurti : ko e oo sahaa tigi weli waɗde golle pinal. Ko e oon sahaa hikka Fedde Tiimtimaare Likseyba Gorgol waɗi no heewnoo waɗande Likseyba e diiwaan mum, so yuɓɓinande ɗum ñalɗi pinal.
Ko ñalnde 25 e 27 sulyee 2009 ñalɗi ɗi njuɓɓinaa. Ko subaka 25/07/09 ñalɗi ɗi udditaa to dingiral mawngal jeere Likseyba e tawtoreede pelle pine wuro ngo kam e catal Fedde Ɓamtaare Pulaar e Muritani.
Ko heewi waɗeede e kala guurte mawɗe e gure men ko jonte e ñalɗi pinal e coftal ɓalli jirwinooji, njeewtina gure ɗe, hawra e ndunngu toɓii, leydi leppii, ladde ñaantiima puɗi ladde, jawɗeele kaarii, kala jannginoowo walla janngintunooɗo arii guurti : ko e oo sahaa tigi weli waɗde golle pinal. Ko e oon sahaa hikka Fedde Tiimtimaare Likseyba Gorgol waɗi no heewnoo waɗande Likseyba e diiwaan mum, so yuɓɓinande ɗum ñalɗi pinal.
Ko ñalnde 25 e 27 sulyee 2009 ñalɗi ɗi njuɓɓinaa. Ko subaka 25/07/09 ñalɗi ɗi udditaa to dingiral mawngal jeere Likseyba e tawtoreede pelle pine wuro ngo kam e catal Fedde Ɓamtaare Pulaar e Muritani.
Ko heewi waɗeede e kala guurte mawɗe e gure men ko jonte e ñalɗi pinal e coftal ɓalli jirwinooji, njeewtina gure ɗe, hawra e ndunngu toɓii, leydi leppii, ladde ñaantiima puɗi ladde, jawɗeele kaarii, kala jannginoowo walla janngintunooɗo arii guurti : ko e oo sahaa tigi weli waɗde golle pinal.
Ko e oon sahaa hikka Fedde Tiimtimaare Likseyba Gorgol waɗi no heewnoo waɗande Likseyba e diiwaan mum, so yuɓɓinande ɗum ñalɗi pinal.
Ko ñalnde 25 e 27 sulyee 2009 ñalɗi ɗi njuɓɓinaa. Ko subaka 25/07/09 ñalɗi ɗi udditaa to dingiral mawngal jeere Likseyba e tawtoreede pelle pine wuro ngo kam e catal Fedde Ɓamtaare Pulaar e Muritani.
Caggal nde terɗe Fedde nde kebli seppo, ndarii e dingiral he, ƴetti konngol ko Alasan Bayaa Jah e innde Fedde nde, o bismii arɓe tawtoreede udditgol ngol, o siftini ko wonnoo fayndaare Fedde nde ko daranaade jaŋde e haɓde e humambinnaagu e majjere e wuurtinde finaa tawaa men. Ko noon ne ɓe ndaranii laaɓal e ngootaagu ɓesngu nokku o.
Nde o rowi ko Maamuudu Demmba Bah ƴefti konngol, siimti huunde e golle Fedde nde gollii tuggi nde sosaa e hitaande 1994 fayde jooni.
O jokki e faamninde yimɓe njuɓɓudi seppo ngo tawi seppooɓe ɓe ina mbaɗi lasal e yeeso dingiral ngal. So tawii a ndaarii ngoo seppo ma a dañ ko aɗa ñaammina gite ma Alla e yooɗde e ciŋke rewɓe ɓe e worɓe ɓe, mo woni kala ina feeñi e ɓoornungal mum gollal yiɗi feeñninde e geɗe men goodnooɗe walla haa hannde won heen goɗɗe bayliiɗe.
Adii naatde ko golle ndema, gila e lewoowo tan haa yettii jabboowo e luwoowo e gaawoowo e bekkoowo, noon noon haa yettoyii kiwoowo, coñoowo, doɓtoowo, joom horde e joom cengelal, alaa ko diwaa heen. Ngaynaaka feeñi e seppo he ; aga joom sawru, bakkiiɗo bidoŋ, ina hippi lahal ɓirdugal e hoore, ina sinndii laɓi e jaasi, wakkii rajo, hoɗdu ina hoɗa. Omo ama ngamri ina wiyee «jaabara». Ko noon kadi wonande awo e kaɓirɗe mum. Waaño yeebaaka, holliraa no baañoowo sormitortonoo e njogitaaje mum gila e fetel e mbaangu e laɓi ekn … Bifgol paggiri e ndiiriiri saanga nde ɓenndi : cabalal yiyaama. Bifoowo ina juuwa huɗo. E nder ngoo seppo pullo cippoowo doondiiɗo horde ina naati sahre ina sippa barja e haaɗi-haaɗa. Cañu gude e cañu beɗi e ñorɗe maa ndaaranaa hoore ma oo geese peŋaaɗo e hakkunde dingiral cañoowo ina yooɓii jimɗi dillere. Mahbuɓe rewɓe mahooɓe looɗe e julɗe e pehe e geɗe ballooje nguurndam feeñii e seppo he. Lawɓe dawooɓe feƴƴere, maalaw joom gorbi, tamɗo jammbere purtinoowo fowru feƴƴa wowru. Rewi heen ko lawɓe yeeyooɓe lehe e boɓi. Baylo joom fulla e taande, bayloowo ɓaleeri e ndaneeri, ciŋkatnooɗo jolɓe, ñaanta yontaaɓe, yiyaama e dingiral he. Ɓooyaani bawɗi tunngi, mbiruuji naati dingiral, piyi ŋaayelaaji, ngoni e geewaade, ɓe caataa kelle. Jaambareeɓe reennooɓe kisal yimɓe e jawdi ngarii e dingiral he, wammbaaɓe joom kolli en ina ndewi e maɓɓe, ina njaara, ina ciimta golle e balle moƴƴe haŋki. Diine ko e finaa-tawaa men, ko ko ɓuri tiiɗde en jeyaa, ko ɗum tagi ceerno joom almudɓe feeñani yimɓe e dingiral he.
Udditgol ngol uddiraa ndiftungu, jommbaajo garɗo ina muurnii, ina ardi e dammbooɓe e yeewtooɓe.
Kikiiɗe, hedde waktu 6ɓo, ko jalluɗi ceeɓndam njuɓɓinaa, naamne e fannuuji kala naamnaama.
Jamma, waktu 9ɓo ko hiirde welnere Maamuudu Demmba Bah e duɗal mum Pulaar.
Ñalnde 26 nde dawraa ko pittugol wuro no diidorinoo, tuggude waktu 9ɓo subaka. Waktu 5ɓo kikiiɗe hirndoraa yeewtere «darnde suka e renndo» tawi yeewti ɗum ko Maamuudu Gise mo Ɗalhaya. Waktu jeenaɓo jamma, ñalɗi ɗi uddiraa tinndinoore «dewgal waawnere».
Abuu Aamadu Joop.


text:
Muhammadu Buhari
Muhammadu Buhari hanko woni ardiiɗo leysɗi Niseriya jooniijo ɓaawo o suɓaama ardaaki leydi ndin nder cuɓol hitaande 2015 ngol o jaalii ardiiɗo Nijeeriya ɓooymaajo Goodluck Jonathan.[1][2][3]
Ndimu[taƴto | taƴto ɗaɗi wiki]
Muhammadu Buhari dañaama nder gallol Daura, e Diiwal Katsina, 17 Bowte, 1942. Innde baaba maako Maalam Arɗo Adamu, Pullo arɗoojo, inna maako boo innde mum Zulaihat, koleejo. Ngam non o hawtii ƴiiƴam ɗiɗam, Pullo to baaba, koleejo malla Siratiijo malla Kaanuuriijo to inna. Hanko woni noogas e tataɓo to baaba maako. Duuɓi maako nayi baaba maako sooyti,ngam non, inna maako eelti mo.
Janngirde[taƴto | taƴto ɗaɗi wiki]
O janngii duɗal arandewal to Daura primary school e Mai'adua, hitaande 1953, duɗal ɗiɗaɓal to Katsina Middle School, e Katsina Provincial Secondary School gila 1956 faago 1961.
Ardungal[taƴto | taƴto ɗaɗi wiki]
e cuɓol hitaande 2019 ngol o jaali ballo ardiiɗo Nijeeriya ɓooymaajo, Alhaji Atiku Abubakar. Bako ɗon no boo fuu o soojaajo ɓooymaajo, ardinooɗo Niijeeriya ki duuɓi ɓurɗi ɗiɗi hakkunde Hitaande 1983-1985. O siwtake duuɓi cappanɗe, nden ɓaawo ɗon o naati ɗaɓɓutuki ardaaki leydi ndin to laawol siyaasa.
O dañaama nder gallol Daura, e Diiwal Katsina, 17re Bowte, 1942.


text:
Yonaaɓe gure jeyaaɗe e komin Wul Birom Oolo oolooga e Daarel Barka e Ajuweer ndiinnii ñalnde alkamiisa 22 ut 2013 damal biro perfee Ɓoggee ngam salaade dokkal 31 000 ha ngal laamu rokki soyitee Sawuudnaajo gooto biyeteeɗo Al Rajihi. Ɓe mbeeɗi cukko waali oo bayyinaango ɗo ɓe mbiyata dokkal ngal joopii ko « ko nokkuuji mawɗi ndema e durngo, tee alaa ko jogori so wonaa ɓeydude baasal e heege e yimɓe wuurɓe e nokku hee».
E wiyde Muhammed Saalem wul Naaji « ngal ɗoo dokkal so laatiima, firti ko ndema e ngaynaaka maayii e nder komin wul Birom e Daarel Barka (Barakna) e Ajuweer (Tararsa). » O wiyi « ko ɗum addannoo min jokkondirde e kalifu geɗe nder leydi e hooreejo senaa e hooreejo asaambele, e Goomu ngenndiiwu jojjanɗe aadee e Fonadh ngam ɗaɓɓude niilnugol dokkal ngal, sibu maggal naworde gese ndema e nokkuuji ngaynaaka e cehe gure ɗee (Mgerinaat, Biir el Woes e Felluuja) kam e foorasuuji 3 e boyli 6 ». Ɓe mballitorii kuulal 8 Doosɗe ngaynaaka biyngal «Ngaluuji durngo ko denndaaɗi, ko hakke to bannge fiɓnde». Cukko haakem oo noon wiyi wonde «ndee eɓɓaande dokkal waɗanaama jeeyngal gila 5 suwee wonande lajal balɗe 60, mbele kala neɗɗo walla dental jogingal hujja e nokku hee ina ara hujjikinaade, kono ɓe ngaddaani dokimaaji kollitooji ko kamɓe njeyi nokku oo».
Ndee yiɗde laamu nguu ɓolde waali-wuro en nokkuuji mum noon wonaa hannde fuɗɗii. Eɗen ciftora laawgu Daarelnaaɓe e Ɓoggeenaaɓe nde rewo nokkuuji mum en wiyanoo ina rokkee Sawuudnaaɓe kadi. Sibu eɗen nganndi daande maayo ngoo fof wuuri ko e ngaynaaka e ndema. Leyɗe ɗee, wonde ɗum en waalo e jeeri fof ko gootum : waalo ngoo fof ina jogii joomum en, ko leydi ndema. Jeeri ndii ne, ko noon, sibu ko heen jawdi maɓɓe durata. Heddii ko laamu nguu faama, wonde hay so tawii ko ngu yiɗi waɗde koo ko nafoore yimɓe ɓee, alaa e sago ngu diisnondira e maɓɓe tawo, ngu faamnina ɓe ko yehetee, haa ɓe paama, kamɓe e koye maɓɓe ɓe njooɗodoo e yiɗɓe gollaade leyɗe ɗee, ɓe kaalda, ɓe paamondira, mbele ɓe mbaawa hisnude nafooje maɓɓe. Ko wonaa e kaaldigal fof alaa battane. Wiyde ina huutoroo doole laamu walla fuuntiiji, alaa heen fof ko wattinta. Laamu foti ko daranaade nafooje yimɓe mum, wonaa dartoraade yeeyde jeyi mum e ɗeɗɗude ɗum.
Tesko : Nokku oo woni ko dow keerol Tararsa e Barakna, hedde kilooji 4 rewo laawol hakkunde Rooso e Ɓoggee.
Bookara Aamadu Bah


text:
Jolal kawtal pattamlamal fuku koyɗe baɗtungal 33, gasii ñalnde 06 lewru feebiriyee 2022. Ko ngenndi Senegaal nawi raay yeeso Ejipt (Misra), ɓaawo kuulal ceerndowal faw-pettaa (seerii penaltii) : 0-0, Senegaal loggi 4, Egipt loggi 2. Ko adii noon ko eɗen ngudda enen ne ngoon hello, ngarten e baɗe mawɗe e yimɓe teskinɓe nder nduu lewru kiikondire to Kameruun.
Senegaal uddii dingire
Senegaal yahiino haa jaaɓi-haaɗtirde kawgel cakkitiingel 2019, ɗuum waɗi hikka, ɓe ngardi ko he ɓurɓe waɗeede jikke, e sikkaaɓe maa mbaɗ ko tiiɗi he ndeeɗoo hitaande. Kono noon, ɗo adan ɗoo, yaakaare he kippu oo ustinooma no feewi, sabu he daawal gadanal ngal fof, ɓe loggi ko gootol, hay ɗuum ne ko penaltii wonnoo. Kono nde daawal ɗiɗmal ngal huccanaa, boorooɗe Senegaal puɗɗii hollitde takke mum en, ɓe lappi Kapweer e Gine Ekuwatoriyaal, e Burkinaa Fasoo. Nde ɓe njettii Jaaɓi-haadtirde, kihondiral hakkunde maɓɓe e Misra muusii, nde wonnoo, Firawna en mo Mohammed Salah, ko fettooɓe moolanaaɓe moolee, leydi ɓurndi heewde ko nawi kupeeri ndii, tawde ɓe cajjitiima ndi laabi 7.
Ɗuum waɗi, caggal murɓanɗe keewɗe, senegaalnaaɓe ndañii weltaare hiwoynde colli. Ko baarooɗe Senegaal kawi kanndii, njooɗii hannde e jappeere kaanankaagu foku-koyɗe Afirik.
Ñalnde jamma 06 oo, moritaninaaɓe kollii maayo wonaa keerol, ɓe mbaali kamɓe ne ko he mbeddaaji, aɓe njaysa, aɓe njaysina otooji. Hono no Ndakaaru nih e gure mawɗe ɗee kala, haa teeŋti he Nuwaasoot, a sikkat ko Moritani hawi. Ɗuum moccii tooke musalla, pergitte ɗe Muraabituun dañi toon ɗee. Sabu ko he daawal gadanal ngal ɓe kaaɗi, ɓe petti laabi 3, ɓe kawaa laabi 3, ɓe ndañaani boom hay loggol gootol, ɓe ngarti ɓe ndimndaani.
Baɗte kowiid 19
He nder kawgel hee kala, kowiid 19 seeraani e aannude e wemjinde golle ɗee. So en ndokkii yeru, senegaalnaaɓe heewɓe arnooɓe yeeɓde kiikondiral jaaɓi haadtirde to Yawunnde, ndañaani naatde dingiral ngal, sabaabu nde ronkude seedantaagal ƴeewndo mo wondaani e rafi oo (attestation test négatif). En njejjittaa kadi wonde hay gooto he kippu Kameruun meeɗaa holliteede ina wondi e koronaa; ɗuum jibinii sikkitaare e ñawgol ɓerɗe, tuumde leydi ndii waasam-nuunɗaagu. Ko ɗoon Samiyeel Etoo Fiis hooreejo Fedde toppitiindi ko yowitii e fuku koyɗe jaabtii: “yooɗaani tuumde Kameruun forlude njaltudi ƴeewndo kowiid (…) Ina waɗɗii faamnude he nder manndaa am oo, mi jaɓataa ɗuum. Mi hawee, ɓurani-mi hawde tawo ko nguyka.” He wiyde makko, kanko Samiyel Etoo Fiis.
Weenstaan Abuu Bakaar
Oo jeyaa ko he barooɗe Kamaruun, laawiindi he nder kawgel ngel, so wonaa hakkunde maɓɓe e Misra. O addii loggi 8, o ɓurtii Benii Mak Artii e Hosam Hasan, ɓe ngaddaano so wonaa loggi 7 he nder kawgelaaji 1998. Ko ɗuum waɗi noon, he nder daartol kawgelaaji afirikiyankeeji ɗii, ko o ɗimmo, ɓaawo konngonaajo Ndaay Mulammbaa gaddunooɗo loggi 9 he hitaande 1974. He o sahaa, Abuu Bakaar foti rip ko e Loraan Pokku mo Kodduwaar, joom loggi 8 he ”CAN” 1970.
Saajo Maanee, manaama
Saajo luulndaaki jikki, haa teeŋti noon he daawal ɗiɗmal kawgel ngel. Jontaaɗo Liwerpuul oo addii loggi 3, o weeɗi fokuuji 2 lobbi gadduɗi loggi (2 passes décisives). O ɗesii noon hasrude kippu makko, o roondtoo kala saɗeende, tuma nde o woofi penaltii he nder kiikondiral Senegaal-Ejipt. Kono Allah waɗii, hannde, o jeyaama e ballaniiɓe leydi makko hoodere arwaniire, manoore e nafoore ngenndi makko, ruttii, o fiilaa ɓurɗo waawde fuku-koyɗe nder kawgel ngel kala. Allah waɗii ko kanko sakkitii fettude nder faw-pettaa oo, o hulaani, o majmajnaani, Saajo samtii, saakitaaji cajii, Saajoo sajii, Maane manaama dañii wune, Senegaal nawii raay, naatii he hello dartol fuku-koyɗe ”CAN”.
Weltaama, kono sunanooma
En ngaynataa, en ciftinaani sunaare kewnoonde to dingiral Olemmbee, yimɓe njeetato mbaasi piɗtaali mum en he ñoƴƴondiral, heen gooto ko cukalel ngel duuɓi 6 tan. Ɗuum keewnoo ko he kihondiral Kamaruun-Komoor, ñalnde 24 Saamwier, gootal he jeetaɓe jaaɓi-haadtirde. Ɓaawo ɗuum, peeje kisal kese ndaɗɗaama, hay tanaa gooto goɗɗo kewaani, kono ko boomaare heddotoonde he kelle daartol.
En njejjittaa
Won he baɗe ɗe njejjittaake. Ina heen ko suppitaare kippu Gammbi jooɗiiɗo maa ɓur duuɓi 5 hawaani [2013-2018], samtii Moritani, haljini Tinisii e Gine Ekuwaatoriyaal (8ɓe jaaɓi haadtirde). Ko adii aɓe ngara ko leydi ndii waɗtunoo 150ɓiiri nder doggol ”FIFA”. Kono kippu Jahe Gammbi he ɗowol loggoowo mum ŋanaa Muusaa Baro, e nannano mum gaaɓɗo Ablaay Jallo, e kapiteen mum Pa Moodu Jaañ, ɓe laatiima kippu teskinɗo, teskaaɗo nder ngel ɗoo kawgel.
Salima Raadiya Mukansanngaa ko debbo gadano, afirikinaajo, gadiiɗo wuufde liital ñaawoowo (arbitre) nder daartol ”CAN”, wonnoo ko hakkunde Gine e Simmbaabowe (2-1). Wallidiiɓe makko ɓee fof kadi ko rewɓe ngonnoo. Teskaama kadi golle makko ndewii laawol. Kanko ko o basketeer o wonnoo. O hollitii tan, rewɓe ko heen njeyaa, ina poti mbaawa wuurde mbelammaaji mum en no haanirta nii. Wadde yo ɓe ndokkondir e men aadi to kawgel winndereyankeewel, yo Allah tawnu en.
Boobo-Loonde, Fooyre Ɓamtaare.


text:
Home -- Fulfulde -- Perform a PLAY -- 118 (Sled crash 2)
118. Fii Aksidan giri-giriwal ngal 2
Hara hino muran-maa yahugol ka lekkol e hoore giri-giri on maa ýettugol otowal lekkolåe åen? Hannatu e Likaasi no wuuri ka pelle wonɗe e ndii leydi Swiisi, hiåe jippo soono kala, hara hiåe doga ka aynde bimbi ñannde woo e hoore giri giriije maååe ɗen. Kono åe fow åe waawataa yaadude. Ko honɗun waddi åe? Onsay ɗun hewti talaata. Likaasi yiɗaano ɗun. Hinaa ɗun wonunoo faale makko on. Fewndo ko o dogata ka hoore giri-giri makko no yaawiri, o hawri e Hannatu, åe fow åe yani ka nder ngayka.
Hannatu : "An Dodo! Hara a waɗata doy? Hara hoore maa nden jogaaki gite?"
Likaasi : "Hannatu, mi tewaaki. Habbo, mi wallito maa."
Hannatu : "Terto lan! Miɗo waawi immanaade hoore an."
Likaasi : "Wota a mono haa ton, an oo bulawuujo."
Hari ýi’al ngal no åuuti wondude e defte åuuåuɗe ɗen, Hannatu hewti ka lekkol tawi laawike.
Jannoowo : "Hannatu, ko honɗun waɗi?"
Hannatu : "Ko Likaasi bonni. O duñan ka ngayka. Onsay o dogi, o accin mi ɗon min tun."
Fow no ninsi fii Hannatu, hiåe ndaarida Likaasi e nder tikkere. Gooto anndaa wonde Hannatu ka nder åernde makko, no bonani Likaasi. Hari åe fow hiåe takko makko kanko lekkoljo labaaɗo on ka duɗal, o jogaaki neene.
Yimåe åen no ndaarude ka yaasi, kono Alla no yi’ude åerɗe maååe ɗen.
Hawa joltuka yewti Hannatu e Likaasi wondema ngayngu ko junuubu. Kono gooto e maååe faalanooka adagol. Ko non muraadu ndun åurtiri bonde.
Ka setto, åawto yoosugol pelle ɗen, Likaasi fotti e Daana hari on no fijira ñaarihun makko kun ka fello ngon tellitii ɗon.
Likaasi : "Ko honɗun wonɗaa huuwude?"
Daana : "Miɗo tettannde Hannatu piindi."
Likaasi : "Hino moýýi, hino moýýani Hannatu. Neene gooto maa on no faaɗi hakkil!"
Likaasi ýetti leggal safran Daana ngal, o piiti ngal ka leydi, o yaaåi.
Daana : "Mi haalanay ben maa."
Likaasi : "O’oowoye, a waɗataa ɗun."
Likaasi ýettii ñaariwun Daana kun o jogitii kun ka ngayka lugguka. Onsay fow feýýi no yaawiri wa maýaango. Bufenri- Raneeri ndin peɗii mo kanko Likaasi o acci ndi yani ka nder ngayka. Kanko Daana mo duuåi jowi tun, tippii åaawo makko, o mortii, o yani ka nder ngayka. E nder nhalaw, Likaasi udditi gite mun ɗen e makko.
Likaasi : "Daana! Daana, haa jooni hiɗa wuuri? Yeeto lan!"
Hay huunde o jaabaaki. Likaasi ndaari takko makko, o dogi ka suudu. O suuɗii ka nder foron fonye, o wulli fota.
Ko honɗun waɗi åawto ɗun? A yi’oyay ɗun ka taariika hikkotooɗo.
Yewtooåe : Fillitotooɗo, Hannatu, Likaasi, jannoowo, Daana
© Copyright : CEF Allemagne


text:
Goomu Muñal, e gardagol Isaa Joop, mawninii maanditaare mum joyaɓere, ñalnde 05 lewru duujal 2018 to dingiral pinal Galaksi (Galaxy). Faandaare ndee hikka, e dow golle gaadoranooɗe hitaande fof so mawningol Professeur Umaar Bah, ko ruttude teddungal e ñaantude Gelongal Fuuta lollirɗo Njaay Saydu Aamadu sabu darnde mum e renndo Fulɓe kono kadi sabu giɗgol mum tabitngol feewde e goomu nguu. Ngam mawninde kewu nguu e rokkude ngu faayiida, Goomu Muñal noddi Alhajji Hammee Aamadu Lih, jaayndiyanke to 2STV. Goomu Muñal jaɓɓoyii mo ko Rooso, addi mo, jippini mo, teddini mo. Garal makko rokkii kewu nguu faayiida mawɗo.
Njogii njuɓɓudi dingiral ngal e kikiiɗe oo ko Asmaaw Bah lollirɗo Raki Bookar e Ibraahiima Joop. Hurmbiti kewu nguu ko konngol hooreejo Goomu Muñal ina wiyee Isaa Joop. O bismii jamaanu ngarngu, o hesɗitini bismaango feewde e koɗo Goomu Muñal, koɗo Fulɓe, koɗo Muritani hono Alhajji Hammee Aamadu, o sakkitorii njettoor keeriiɗo feewde e won e yimɓe wallunooɓe Goomu Muñal haa darni koyɗe. Caggal konngol makko, sukaaɓe janngooɓe e Duɗal Professeur Umaar Bah, wonɓe e les njiimaandi Goomu Muñal ngartiri pinal dingire hanki gila e tinndi, cifti, ngaanti, kasi, mergi, pulareeje e ngamri haa jamaanu fof weltii. Goomu Pinal joli waɗi njimri haa dingiral ngal wuli jaw.
Ko ɗoon Alhajji Hammee Aamadu Lih waɗi yeewtere ko adii Gelongal Fuuta ena hebloo. Yeewtere makko faytunoo ko e moɗ-moɗtondiral pine e ñaamondiral ɗemɗe. Kamalenku Hammaat Muusaa Joop e Demmba Aamadu Bari, ndokkaa konngi, mbaajii renndo ngoo. Jibi Mamma Gay naati, yimi haa yimɓe fof mbeltii caggal tinndinoore Goomu Muñal waɗi tinndinoore.
Gelongal Fuuta lollirɗo Njaay Saydu Aamadu waɗi yeewtere faytunde e nguurndam Professeur Umaar Bah : « E duuɓi men jawtuɗi, tuggude e 2014, hitaande fof eɗen nanngatnoo nguurndam jinnaaɗo men Professeur Umaar Bah, mo Dabbe, kaalen nde o ari e aduna, no o janngiri, nde o ƴetti golle e ko o gollii haa ɗo o ruttii e joomiiko ɗoo. Hikka e ngolɗoo laawol walla e ndeeɗoo maanditaare joyaɓere, njiɗ-ɗen sunnaade ko ko daartol teskorii mo to bannge ñaam-golluuje haa yantini mo e doggol ngenndiyankooɓe wasorɓe leñol.
l Mbele ko wonde mo ɓiyi Ama Maadiyu taan Tafsiiru Ɓoggel mo Jaaba, gondiiɗo Ceerno Suleymaani Baal, gorko Boode e Jammuule ? l Ko wonde mo ɓiyi Maamuudu Saada Demmba Juulɗo Hammaat, lawake e nder Jaanankooɓe Dabbe walla Cilambol, gonnooɗo qaadii ñaawoowo e nder Salnde Tebegut ? l Mbele ɗum ummorii mo ko to belgol makko hakkille gila e njanngu quraana to Aañam Siwol e to Maatam haa e duɗe farayse, tuggude e Salnde Tebegut, Podoor haa to Duɗal ɓiɓɓe laamɓe to Ndar tuggude e hitaande 1926 fayde e 1934 ? l Walla ko caggal nde o dañaani waɗde kawgel ngel o yiɗnoo, o waɗtoyi goɗngel paytungel e karallaagal ndema, e hitaande nde wootere e o arde mo go’aɓo e wonande waɗnooɓe kawgel ngel e nder Senegaal? l Mbele ko jokkondiral makko e kumaandaŋ tuubaak, biyeteeɗo Merkajee e oon waɗtude mo jannginoowo addani mo haa hannde teskeede ? l Walla kadi ko jannginde mo e won e duɗe ko wayi noDuɗal Diwaal (Ecole Duval) to Ndar , Kupentum, Tammbaa Soose, sara Tammbaa Kunndaa e to Jululu to diiwaan Kaasamaasa ? l Saabii ɗuum ko wontude golloowo e “posto” e gollaade mo e gure Sigaasoor, kawlak e Kommbol haa jibini ganndondiral makko e Mammadu Jah, gardinooɗo leydi Senegaal tawi e oon sahaa, oon ne ko jannginoowo wonnoo ? l Eɗen nganndi o nanngii wirdu law, gila e hitaande 1938, e juuɗe Alhajji Saydu Nuuru Taal, dowrowo e laawol Tijjaani to dowla Senegaal. l Eɗen nganndi kadi ko e hitaande 1938, haa hannde, e lewru jolal(novembre), o woppunoo golle posto, o arti e janngingol, o woni e duɗal Fedeerba to Ndakaaru e duɗal Wookaama( directeur d’école de Okame) haa e hitaande 1941. l Walla ko garal makko e Nuwaasot, laamorgo Ndenndaandi Lislaamiyankeeri Muritani, ñalnde 13 lewru colte (février) 1943 e wonde mo siwil gollotooɗo, gadiiɗo e wuro Nuwaaasot ? l Mbele rokki mo innde ko wonnoode mo nantinoowo to Ɓoggee sara kumaandaŋ biyeteeɗo Laburus(Labrousse) tuggude e hitaande 1951 haa e hitaande 1953? l Walla ko waɗde mo jammbaa-gaaraa hakkunde Neema, Ayyuun El Atruus e Rooso e nder hitaande 1954 ndee wootere? l Ko waɗeede mo e hitaande 1955, binndoowo njuɓɓudi laamu kuuɓtidinndi( Rédacteur d’administration générale) ? l Mbele ko jokkondirde mo e yimɓe mawɓe walla laamɓe dowluɓe, wayɓe no Aamadu Hampaate Bah, Lewopool Sedaar Senngoor e Ahmed Seeku Tuure ?
E jaabawol, mbiyen, hay so ɗuum ena jeyaa heen, nani Professeur Umaar Bah walla rokki mo innde ko wonde ganndo dowrowo, ganndinɗo, joom fiɓnde gonduɗo e duwaawu.
E hitaande 1956, o yahi Lome, laamorgo dowla Togo, o naati e duɗal jaaɓi-haaɗtirde, o dañi seedantaagal ko fayti e gannde renndiyankooje: un diplôme de sciences sociales. E hitaande 1960 fayde e hitaande 1961, o naati duɗal jaŋde toownde wonande Afrik e Malgaas( Afrique et Malgache), ngal ɓe mbiyata C. H.E.A.M, ɗum woni: Centre de hautes études africaines et malgaches. O heɓi ɗoon berwe jaŋde toownde ko fayti e njuɓɓudi laamu. Tuggude e hitaande 1962 haa e hitaande 1963, ko kanko woni jonaaɗo jooɗaniiɗo Muritani to Unesco (délégué mauritanien auprès de l’Unesco). Tuggude e hitaande 1963 fayde e hitaande 1964, ko diisnondirɗo ambassadeur Muritani to dowla Farayse. Caggal ɗum, o arti kadi e leydi Muritani. Ndeen o artii e nder leydi hee, o ardinaa rajo Muritani. Kono o heɓaani siynude ɗeen golle. Tuggude e hitaande 1965 fayde e hitaande 1967, ko kanko woni jiiloowo catal Muritani to IFAN e nder wuro Ndar. Tuggude e hitaande 1967 fayde e hitaande 1975, ko o biɗtoowo e nder duɗal IFAN ngal. Ko e ngalɗoo daawal, o hebli deftere makko joofnirde jaŋde toownde maa mbiyen sa thèse de doctorat d’état to duɗal jaaɓi-haaɗtirde Sorbon. O gasni golle deftere ndee ko e hitaande 1972. E nder hitaande ndee wootere, caggal nde o arti e nder leydi Muritani, o waɗaa diisnondirɗo karallo (conseiller technique) to Duɗal Muritani ngal wiɗto gannde, ngal ɓe mbiyata IMRS, ɗum woni Institut Mauritanien de Recherches Scientifiques. O golliima e ngalɗoo duɗal haa e hitaande 1980. Tuggude e hitaande 1980 haa ñalnde alkamisa 12 lewru colte (février) hitaande 1998, o gollotonoo ko e Duɗal Ɗemɗe Ngenndiije Muritani(Institut des Langues Nationales en Mauritanie). Ko o diisnondirɗo Umaar Mammadu Kan lollirɗo Sileymaani Kan, jiilatnooɗo duɗal ngal.
Gaagaa ɗuum Docteur walla Professeur Umaar Bah ko biɗtoowo, binndoowo dowrowo. O winndii defte keewɗe, paayodinɗe tawi kadi ko ganndaaɗe e nder jookli winndere hee. E ganndal men ɗe ndaroyiima e 15 deftere, hakkunde quraana, coñce, daartol e kewkewe teskinnooɗe ɗe o hawritnoo: Defte 3 ko piraaɗe, mbaɗtaa e ɗemngal farayse. Defte 11 ko ganndal makko keeringal. Deftere 1 luutiire : Juulɗo-Abdul Ama, holi aan ?
Umaar Bah ko gorko keewnooɗo coftal, mawnunooɗo fiɓnde. En keɓii e hunuko Umaar Bah Tokosel lollirɗo Umaar Mboyna, wonde o jooɗiima fotde duuɓi 30, o ƴettaani fooftere. Kala nde o alaa e nder gollordu, o woni ko e laana-ndiwoowa, omo ɗaɓɓitoyaa ganndal walla omo nootitoyoo e wolde pinal. Ko ɗum waɗi en wiyde: ko o nayeejo maayɗo e jallungol cagataagal.
Fiɓnde : Mbiy-ɗen Professeur ko joom fiɓnde, jiɗɗo ganndal, gannduɗo nafoore ganndal, gooŋɗinɗo konngol biyngol: ganndal woni ko hakkunde mbootu e kasanka. En njiyii e duuɓi battindiiɗi e nguurndam makko ɗii, o yahii haa to leydi Arabii Sawdiit (Arabie Saoudite) ngam janngoyde ɗemngal arab. O rewi haa o heɓi agrégat makko. Ɗo o ruttii e joomiiko ɗoo kadi, o wonnoo ko e heblude maîtrise makko e ɗemngal engele.
Ganndal Professeur Umaar Bah ɓurnoo huutoreede ko caggal leydi. Ɗum nawii mo to Dowlaaji Dentuɗi Amerik, hakkunde hitaande 1981 fayde hitaande 1983. O jannginii e duɗal Genz-ville to diiwaan Floride. O yahii kadi haa to leydi Japon, omo janngina, omo waɗa jeewte e nder duɗe toowɗe leydi ndii. E hitaande 1982, o waɗaa tergal académie d’Outre-mer (membre de l’Académie d’Outre-mer). E hitaande 1994, o yeenaa dabbungol, seedantaagal kaaɗtudi teddungal (Ordre de la légion d’honneur). E darorɗe hitaande 1997, o waɗaama kadi tergal akkademi Itali d’Elverbano (membre de l’académie italienne d’Elverbano).
Tonngol : Banndiraaɓe, kala ko haalaa e professeur Umaar Bah, maa wood ko heddaa sabu mbiyen o wonaa caanngel, o wonaa maayel. Docteur ko geec mawɗo, geec pinal e ganndal. Jibiriiru Kan mo Lugge Saybooɓe, gural Abuu Aamadu Joop, diiri Yurmeende Bah, ena wiya: “Ko golle moƴƴe ngoni ndimaagu. Binngu moƴƴaagu ko cuɗaari. Neɗɗo ena rimɗa tawa suɗaaki. Neɗɗo ena suɗoo kadi tawa rimɗaani. Rimɗude kadi suɗoo e nder heen, weeɓaani.”
Enen ne, eɗen mbaawi wiyde, e ko aldaa e ƴeŋƴaare, wonde Professeur Umaar Bah ko dimo cuɗiiɗo. O wuuranii Leñol kaaɗdi nguurndam. O ɗaldii kadi Leñol ngalu ngu huuɓataa haa bada. Yo Alla yoɓ mo darnde makko, waɗa barke e ɓesngu makko.
En mbaynotaako, tawa en njettaani, en nduwanaaki Goomu Muñal, sukaaɓe yarlitiiɓe, tiiɗɓe fiɓnde, dariiɓe darnde tiiɗnde ngam anndinde nguurndam ooɗoo gorko biyeteeɗo Professeur Umaar Bah. Ɓe mbaɗii heen jawdi, doole, ganndal e sahaa ngam semmbinde konngol Baaba Leñol Mammadu Sammba Joop, biyngol: « leñol wondataa haaside». Ena laaɓi en so nguu Goomu hawrunoo ko e jamaanu ngenndiyankooɓe rowrowɓe wayɓe no Ceerno Suleymaani Baal, Abdul Qaadiri Kan, Sheek Umarul Fuutiyu Taal, Abdul Bookar Kan e wayɓe noon, waɗatno golle pattamlame ɗe daartol teskotoo. Yo Geno yoɓ ɓe moƴƴere, wuurna ɓe, hisna ɓe, barkina ɓe.
Ko noon ne kadi neldirten njettoor keeriiɗo fayde mawɗo men Bah Aamadu Sammba ganndiraaɗo Aamadu Luuti, girlaajo maalmaalo Ñaabina, jaɓɓiiɗo Goomu Muñal, jaaɓodii ɗum e miijo mum, udditani ɗum dame duɗal mum, bismii ɗum, gila e fuɗɗoode haa e ooɗoo sahaa. E dow ɗuum, sabu makko weltanaade Goomu nguu, o ballii heen terɗe ngam gollodaade e mumen e duɗal makko ngal. Kanko ne yo Geno mo moƴƴere, barkina ɓesngu makko, yaa barke Pulaar e ngenndiyankaagal.
Caggal yeewtere ndee, ɓuri teskinde ko ñaantule ɗee. E kaawisaaji Alla, ñaantule ɗee njalti ko e yeewtere haangaaɓe ɗiɗo. E jeewte maɓɓe ko heen ɓe cifotoo potɗo ñaanteede. Adii ñaanteede ko Njaay Saydu Aamadu, Alhajji Hammee Lih rewi heen, Aamadu Sammba Bah wattindii.
Ndeeɗoo maanditaare waɗii faayiida. Ɓeydi daraja oo kadi ko garal Alhajji Hammee Aamadu Lih. Tuggude e ñalnde 4 nde o jaɓɓoyaa to Rooso Muritani, o naati Nuwaasot fayde e ɗo kewu nguu woni yahde ɗoo, Goomu Muñal e gollodiiɓe mumen ngoni ko e aljanna hakke e hooɗanoode yiyde mo ŋaas walla haaldude e makko, hunuko e nofru.
Goomu Muñal ina yetta denndaangal banndiraaɓe tawtoranooɓe ñalngu nguu gila e waɗnooɓe heen juuɗe mumen, miijooji mumen haa e duwawuuji mumen ɗi mbuntataa. En mbaawaa rokkude gooto fof hakke mum kono en toɗɗo heen wayɓe no Ceerno Saydu Nuuru Dem e wondiiɓe mum, Bah Aamadu Luuti, Yaayaa Ngom e Dooro Sih.
Gelongal Fuuta lollirɗo, Njaay Saydu Aamadu


text:
Abdullaay Idi Wan : Ceerno wanwanɓe keso : Ceerno wanwanɓe capanɗe tati e tataɓo (33ɓo) fiilaama ñalnde aljumaa 14 suwee to Abdalla Jeeri. Oon woni Abdullaay Idi Wan jahroowo e duuɓi 89. Ko o demoowo, guurɗo e wuro Abdalla Jeeri, nder komin El Vrah, hakkunde Kayhayɗi e Ɓoggee. O meɗiino wonde kadi jula e gaynaako. Ngolɗoo lefol fuɗɗii fiileede ko e gila e teeminannde 13ɓiire. Ceerno wanwanɓe noon foti wonde ko neɗɗo kumpitiiɗo diine lislaam, walla mbiyen Ceerno.
Abdullaay Idi Wan : Ceerno wanwanɓe keso : Ceerno wanwanɓe capanɗe tati e tataɓo (33ɓo) fiilaama ñalnde aljumaa 14 suwee to Abdalla Jeeri. Oon woni Abdullaay Idi Wan jahroowo e duuɓi 89. Ko o demoowo, guurɗo e wuro Abdalla Jeeri, nder komin El Vrah, hakkunde Kayhayɗi e Ɓoggee. O meɗiino wonde kadi jula e gaynaako. Ngolɗoo lefol fuɗɗii fiileede ko e gila e teeminannde 13ɓiire. Ceerno wanwanɓe noon foti wonde ko neɗɗo kumpitiiɗo diine lislaam, walla mbiyen Ceerno.
Wanwanɓe noon, ko seernaaɓe, kono kadi ko harbiyankooɓe. Ceerno wanwnɓe jiimi kadi leyɗeele maɓɓe. Ko kaal-ɗen ɗoo koo, potno-ɗen wiyde ko ‘’wonnoo’’, sibu hannde faayiida lefol ngol ko teddungal tan e faaro.
Elimaan Puri baɗtuɗo 20 fiilaama to Demett
Ñalnde aset 15 suwee 2013, ujunnaaje keewɗe neɗɗo kawritii ɗo Demet ɗoo (gaɗa maayo, tolnde Ɓoggee) ngam nootitaade e piilngal Elimaan Puri. Fiilaa lefol ngol ñalnde heen ko Ceerno Aamadu Yaakuuba ganndiraaɗo Aamadu Calgu. Geɗe pinal halayɓe keewɗe ciftinaama ñalnde heen. Quraana janngaama toon, duwawuuji kadi nduwaama toon.
Fiiletee lefol Elimaan Puri ko jiggooɓe. Ina wiyee wonde ɗum ardi ko e dokkal leyɗe ɗe satigi Sammba, rokkunoo Ceerno Moodi Jiggo caggal nde oon safri ɓiy satigi debbo mo hakkille mum wirninoo. Gila ndeen, ɓurɗo duuɓi e jibinannde Moodi jiggo ina fiilee lefol ngol. Toɗɗotoo mo noon ko galleeji jahjahɓe e ndonngeeɓe e taalɓe e ñaŋñaŋɓe. Kanko jiimi leyɗeele maɓɓe, woni joom leydi.
Piilngal Jaaltaaɓe tufnde jeegoɓo kam e Jee mayo to MBoon
Ɗoo noon ko kaaɗtudi ! Waɗi noon, ko leppi ɗiɗi piildaa ɗoo. Lefol gadanol ngol, fiilaa ɗum ko Njuna Jibeeri Mbooc to Sahre Ndoogu. Lefol ngol ko lefol subalɓe jom tufnde en. So wiyaama ngol arti ko e daande walla e hoore Njuna Jibeeri, kala mawnuɗo e nokku hee, kawrunooɗo e sahaaji nde kolongal Ɓoggee hujjitta, ndeen nde sahre-ndoogunaaɓe mbefotoo ngam yahde Ɓoggee walla gese … maa wiy, “ngol lefol dey fiilaa ko ɗo haani”, sibu, alaa e nokku hee mo jolaani e laaɗe Njuna en, alaa heen mo Njuna en taccinaani. Njuna Jibeeri noon jibinaa ko e hitaande 1930 to Ŋorel. Ko o njaatum Haymuut Jibeeri Mbooc. Ndeen, jaaltaaɓe tufnde ko kam wonnoo “jom mayo”, jiimɗo tufnde, kala ko o yamiraani walla welaaka, waɗetaake ɗoon; kala mo o haɗi memde ndiyam, so memii ɗam, yooloto walla barooɗe maayo loƴa ɗum ha yara kore…
Kaan mbaawka kadi, ko e mbaawkaaji Jee-Maayo, woni joom maayo walla kadi jeyɗo mayo, mbele yimɓe fof ina paama. Fiilaa ngolɗoo lefol ko gorko darjuɗo, jannginoowo ŋanaa, karallo mawɗo geɗe pinal e fannuuji goɗɗi, mo nganndu-ɗaa alaa majjuɗo ɗum e diiwaan halayɓe hee, rewo e worgo, sabu ñalaaɗe mum teskinɗe e nder wuro Ɓoggee e darnde mum maantinnde e kewuuji pinal kitaale 70. Oon gorko wiyetee ko Njaay Maalik Umar, to Ndormbos.
Kewu nguu fuɗɗorii ko jaŋde Quraana. En ɓennataa ɗoo tawa en kaalaani wonde sete paayodinɗo galle kellinaaɓe, seerenɓe nokku oo ina tawaa. Caggal ɗuum ko gostondiral konngi (diskuuraaji). Rewi heen ko jirwino : buubaaji e kelle e kuljinaali rewɓe. Ko Sam Paam, jaaynoowo, jirwinoowo emisoŋ “Dingiral men” to tele Sahel TV, ardinoo njuɓɓudi kewu ndii. Loggi lefol ngol e daande Njaay Maalik ko Jibeeri Banel Mbooc. Gasataano ooɗoo kewu waɗa, tawa meer Ɓoggee, hono Aadama Muusaa Bah e cukko mum, hono Njaay Jibriil, tawtoraaka.


text:
Ko mi baawal mahowal renndo, ko miin reeni jotondire, moopti kawre, suuɗi gannde. Ko miin tami pinal, ko mi seede kala kewu.
Ko mi laylaytoowo hakkunde tumaaji, ko mi eggoowo dow jolle. Miɗo diwa keeri tuma, mi sora tataaji nokkuuji; mi waamtoo pergite renndo; miɗo yinoo, miɗo ñekka, miɗo fortoo, miɗo lada, miɗo ɓafa, miɗo rega, miɗo diwa; so mi yaaɓanii nokku mi jaaƴoto, alaa haɗoore. Mi tampataa, mi heyɗataa, mi ɗomɗataa, mi ɗaanotaako, mi ñawataa; kono noon miɗo feeña, kadi miɗo majja. So mi feeñii, mi feññina fofof; so mi majjii, mi nawora fofof.
Mahdi renndo ko am tiigii, so mi tiggiima mi tagga fofof, so mi wirniima, mi ɗawa fofof.
Hol jaŋtotooɗo tinndi mon? Hol pertotooɗo janti mon? Hol cifatooɗo sato mon ? Hol to cefi mon tonngii? Hol to jime e jimɗi mon mahii? Hol bagi heɗtani on konnguɗi mon ceniiɗi? Hol gaawol waamnata gannde ɗe hakkillaaji mon ƴoogata? So mi majjii, mi faljina fofof. Mi faljina ko weltinat-ma, mi mofa ko peññinirtaa sunaare, mi maaɓa ko kisnirtaa miijo, mi taƴa jokkol hakkunde mah e sato.
So mi feeñii, mi haalanmaa ko pinal moopti, mi newnana miijo ma golle gannde, mi setta cohirɗe ma haa ceeɓana sornaade e kala fiyaaku sato ma. Mi seŋa fittaandu ma e ɓurnaaɗe mum, jimɗi e gaaci dillinooji ɗum; daaɗe e cefi moccooji ɗum, haa heboo dura, waawa kala miijo seeɓngo.
Miin, ko mi ɗemngal ma, nguurndam am ko teeyre ma, maayde am ko fuuyre ma; ƴellitaare am ko ɓamtaare ma, nuskere am ko baasal ma.
Ko miin sifatoo ɗii beri dammbuɗi diƴƴe, ɗii boli ladooji ina piiltoo coomsome e dunle, ko miin jaŋtatoo boowe e biinle, karaaje, kolaaɗe, ceene e jeejegol. Ko miin innata puɗi birfitiiɗi e kala edda ɗee berte. Gila taana ɓokki, tawanooki batuuji mawɓe adiiɓe, jawliiki moɗi kala jeewte jaltunooɗe e kunuɗe ɓee faamɓe; haa e takam-poolel, ngel keccam-hakilaagu kurkaaji fijiratnoo, hay so ngel wojjinaani ngel siiɓiima welo-welo cukaagu. E wirtaade boñjol ngol surga mofanta giɗel mum.
Ko miin woni ɗemngal, ko miin anndi ndiwri jirwinoori mbeeyu, so juuriima adda kabaruuji. Boolumbal so haalii ɓooyɓe leliiɓe pina, gelongal kam deƴƴere mum yonii, haa ara e Jey joom jinnde mo majjaani peeje teeldoynooɗo e hoore mum.
Ko miin woni ɗemngal ma, tonngi sato ma, ko miin beytata cide e booti, anndi lumma majjaa debo-dellere. So mi noddii fijo nder maayo, maa koɗɗaali nooto, tammbuuje mbanngoo e jas-jassinere, maa gicce njol, cafɗi, ceeli, hay ñoli-nguurkon e anndoonde maa nooto e weytaare.
So mi toƴƴii daande dow, njiyaa tewdel jeeri arda legaali, koobel wiya ngel waawaa. Gila ñiiwa, ndeenmba sirluuji, haa bona-kiringel ngel bonaa kabaaru maa ngar e ngoo jirwo. Ñande heen mi luɓa muumon hoore am, kaala haa najon.
Ko mi ɗemngal, ko miin tawaa hanki, anndi golwole e njannguuli. Ko miin anndi Heli-e-Yooyo, luɓnoo Kaaydara e Kuumen baawal am haa ganndini Hammadi-laamɗo e Sile Saajo, ko miin muti e hunduko Baagumaawel, suppitoyii e Joom-Jeeri. Ko miin duusi on e ferngo faade hirnaange, ɗuwi on e Fuutaaji gadani. Ko miin semmbini Jah-Oogo, ɗowi Manna. Ko miin anndi ko Toñnjoŋ wuurnoo. So on naamniima, mi jaŋtanoo on Satigeeɓe e Almameeɓe. Ko miin luɓi Yelaa, Fantaŋ, Dillere, Naale, Pekaan e kala edda njimri mon cette am ceeɓɗe cañirɗe ko regata e noppi mon, daagoo e pittaali mon haa deeƴtoya e ɓerɗe mon. So mi tawaaka, on mbeltotaako, so mi araani on paamataa. So mi ɓulaani on njarataa, so mi fiindaani on njeeɓataa, so mi ɓesnaani on kaarataa.
Ko mi ɗemngal ma, ko miin seŋata renndo e ganndal, mi saaboo hirjo ganndal e nder renndo, no caabortoomi jirwo e nder fijo dingire jamma. Ko miin anndintu ma cañu tiiɗndi, diƴƴe, incu e ɓoljam. Mi firan-ma dirtal Brown, maa haljere saɗtunde nder ndiyam ɗaaniɗam. Mi habru-ma tolnooji yakawere goodanɗi mittere, miɗo jaŋtoo denrentiwal pecoron, mi firora fiyakuuji duusooji ɗiiro. Ñande eewniimi hiisiwal ngardu-mi famminde-ma yerɓo, ñande ngar-mi habrude-ma ɓaaƴo kan e sulɗo, ko’oni so mi artanii-ma e moɗto ɗee geɗa, haa waɗtude-ɗe potindire, so mi tugganii-ma pirooje, mi yaaɓanii sifaaji kaaɗtirɗi, ñande heen maa a anndu huunde e mbaawka ɗemngal ma.
Ko miin woni ɗemngal ma, mbaawka am ko semmbe ma, mi maayaani, mi wirnaaki. Mi wumaani, mi fahɗaani, mi yejjitaani hanki, mi ruŋtaaki dingire, mi haawaaka hannde, mi hulaani janngo. Miɗo loowi kaɗtane ɗe a waawaa miijaade, miɗo resi semmbe mo a waawaa ɓetde, ar laaɓndo-mi mi haalan-ma, ar diisno-mi mi waajo-ma, ar wayno-mi mi jaaƴnu-ma, ar hoɗo-mi mi ɗuwnu-ma.
Muhammadu F. Sih


text:
Won ko wonnoo ɗoo. Ina wona wonataa ko tinndol. E sahaa mo mbarakon kaalata no yimɓe nii. Fowru Demmba e Taamaake heyɗii, ɗomɗii. Balɗe jeeɗiɗi ndu ñaamaani hay dara. Andu ñaagoo Alla nde rokkata ndu ko ndu sonngi tawa noddaani doole mawɗe. Ngati mayru losde, ndu waawataa warde hay ɓotel. Ndu jokki laawol mayru nder dunndu sukkundu Pooɗe. Andu yaha andu fooftoo haa laawol mayru ɓadtini ndu wuro Ndormbos.
Ɗoon ɗo woɗɗaani, njawdi kalhaldi inan saaɗnoo e naange ciltirɗi nduungu. Fowru mooytii haa faandii kalhaldi ndi hulaani deŋƴaaki kam fof e yiyde fowru.
Demmba ƴefti konngol, wiyi : “ko gite am njiyata ɗoo koo ? Ɗum ko bortel ne?
Ndu ari haa ndu faandii ndu wiyi kadi : “- Holi ɗum ?
– Miin woni Njawdi Kalhaldi, kono yimɓe nganndiri mi ko “Allayel Tokosel”.
Fowru nani kaa haala maayka, ndu feɗɗitii jalaaɗe haa mbarakon ladde fof cuuɗii kulol. Sikke alaa ina jeyaa e weltaare mayru miijaade ndii bottaari mbelndi. Ɗum kam waawaa wonde. Fowru heyɗundu, fotta e jawgel cikkowel ko allayel. Ñaamde haa haara teewu njaafngu warora allayel tokosel : ko ɗee geɗe ɗiɗi ndu hebori hannde waɗde. Ndu heñaaki ndeke andu waawi feewnitaade.
Ndu woni e folde, andu diwa andu doƴƴoo, ndu doga haa ndu woɗɗa ndu arta, kadi ndu jala ndu serkita. Njawdi dillaani faayaani. Ndu haawaa ɗum, ndu naamndii Njawdi :
– “Ɓayri mbiy-ɗaa ko a Allayel, aɗa waawi toɓde ɗoo jooni ?”
– “Fad seeɗa, haa mi renndina duule am”. Njawdi wiyi noon.
Njawdi ummii tiindii e beelel ina ɗoon. Ndi fuybii heen ndi arti sera fowru ina fadi ndi. Ndi wiyi fowru yo woɗɗito hade mum leppude ngati jooni toɓo fuɗɗoo toɓde. Ina jeyaa e jikkuuji njawdi so ɓanndu mum leppii wona e yerɓude mbele ndiyam ɗam ina saama. Ndi yerɓini ɓalndu, baade toɓo ngoni e yaltude e leeɓi ina caama e leydi haa woodi heen janɗe e fowru. Fowru haawaa, futtini gite, ndu naamnii njawdi :
– “Hii ! Hay so wonaa Allayel ne dey ada ɓadii ɗoon. War am jooni noon so aɗa waawi !
– “Sago maa. Ruŋto tawo. Njawdi wiyi noon”.
Njawdi yahri caggal haa woɗɗi, ari ina doga no doole mum potirnoo. Ndi wiyi fowru felmannde e dote buŋ ! Gallaadi ñiɓii haa keɓi yiyal nder gaɗa fowru. Fowru wiyi e leydi boɓ ! Ndu giddiri noon dote ina ciiwoo ƴiiƴam. Ndu wiyiri noon ruppet ! ndu yeƴtitaaki, ndu yeeƴaaki caggal mayru nii. Ndu naati e dunndu pooɗe Jaɓɓe barooɓe andu luuki yaha. Pooɗe fof ngonti oolel gootel, kawsaali fowru Demmba e Taamaake. Demmba biyɗo yahataa maa daƴƴe ɓora. Hono fowru e weemde weeɓaani. Gila ndeen koyɗe fowru caggal ɓuri ɗe yeeso ɗee raɓɓiɗde. Haa jooni fowru yahata ko ina jooɗtoo no jooɗtaandu nii.


text:
2
Fii no Iisaa Wayliri Ndiyan ɗan Njaram Wiiɲu
1 Balɗe tati ɓawto ɗun, peera waɗi ka wi'etee Kanaa, ɗun ko e nder Jaliilu. Tawi yumma Iisaa no ton. 2 Iisaa e taalibaaɓe mun ɓen kadi saatinaa e on peera. 3 Ɓay njaram *wiiɲu ɗan lellii, yumma makko kanko Iisaa wi'i mo: «Njaram ɗan lellirii ɓe.»
4 Onsay Iisaa jaabii yumma mun, wi'i: «Neene, ko honɗun faalanaɗon mi? Ko fii saa'i an on hewtaali taho!»
5 Yumma makko wi'i kurkaaɗi ɗin: «Waɗee kala ko o wi'i on.»
6 Tawi no ɗon looɗe kaaƴe jeegoo eɓɓanaaɗe fii ka Yahuudiyankeeɓe ɓen salligoo, tawi nde bee e majje no waɗa embere liitir teemedere. 7 Iisaa wi'i ɓe yo ɓe hebbin ɗen looɗe ndiyan, kamɓe kadi ɓe loowi e majje haa ɗe heewi. 8 Onsay o wi'i ɓe yo ɓe ɲeɗu, ɓe naɓana ardotooɗo fii ɲaameteeji on. Ɓe ɲeɗi, ɓe naɓani mo. 9 Ardotooɗo fii ɲaameteeji on kadi mettii ɗan ndiyan waylaaɗan njaram wiiɲu. Tawi o andaa ko honto ɗan njaram iwi, kono tawi kurkaaduuɓe ƴooguɓe ndiyan ɗan ɓen kaɲun no andi. Onsay o noddi wonɗo tiggude on, 10 o wi'i mo: «Mo kala ko njaram moƴƴan ɗan adotoo yeɗude, si yeɗoya jaasuɗan ɗan, tuma yaraa moƴƴa. Kono an, hiɗa mari njaram moƴƴan ɗan haa jooni!»
11 Ko ndee maande hawniinde o attii waɗude kanko Iisaa, ɗun ko ka wi'etee ɗon Kanaa e nder diiwal Jaliilu waɗi. Ko nii o ɓanginiri darja makko on, taalibaaɓe makko ɓen kadi gomɗini mo.
Fii no Iisaa Raɗori Yeeyooɓe ɓen ka Juulirde Mawnde
(Mat. 21.12-17; Mrk. 11.15-19; Luk. 19.45-48)
12 Ko ɓawto ɗun, o yaadi e yumma makko e neene-gootooɓe makko ɓen e taalibaaɓe makko ɓen Kafernahuum. Ɓe weeri ɗon balɗe seeɗa.
13 Tawi juldeere Yahuudiyankeeɓe ɓen, ɗun ko *Juldeere Yawtaneede nden, ɓadike. Onsay Iisaa yahi *Yerusalaam. b 2.13 Egg. 12 14 O tawi yeeyooɓe na'i e baali e gabooji e waɗooɓe sensa-sensita no jooɗii ka dingiral *juulirde mawnde. 15 Onsay o moƴƴini paatawol ɓoggi, o raɗii ɓe fow ka dingiral juulirde mawnde wondude e baali ɗin e na'i ɗin, o saakiti kaalisiiji waɗaynooɓe sensa-sensita ɓen, o liɓi taabe ɗen. 16 O wi'i yeeyaynooɓe gabooji ɓen: «Ittee ɗu'un ɗoo! Wota on waɗu suudu Baaba an ndun suudu yeeyirdu!»
17 Onsay taalibaaɓe ɓen anditi wonde ɗunɗoo no windinoo: ‹Giggol ngol mi joganii suudu maa ndun no e an wa yiite wonge lan ɲaamude.›c 2.17 Zab. 69.10
18 Onsay hooreeɓe Yahuudiyankeeɓe ɓen ƴetti haala kan wi'i mo: «Ko maande hawniinde honde waawuɗaa men hollude fii ɓangingol hiɗa gasa warrude nii?»
19 Iisaa jaabii ɓe, wi'i: «Lancee ndee juulirde, mi immintinay nde e nder balɗe tati!»
20 Onsay kamɓe Yahuudiyankeeɓe ɓen ɓe wi'i: «E nder duuɓi cappanɗe nay e jeegoo ndee juulirde no darneede, an non a immintinay nde e nder balɗe tati?» 21 Kono tawi kanko juulirde nde o wonnoo wowlude fii mun nden, ko ɓandu makko ndun. 22 Ɓay wonoyii non o immintinaama e hakkunde mayɓe ɓen, taalibaaɓe makko ɓen anditoyi wonde hari o wi'uno ɗun, onsay ɓe gomɗini bindi ɗin e ngol kongol ngol Iisaa wi'unoo.
23 E nder ko Iisaa wonnoo Yerusalaam kon, ɗun ko ka Juldeere Yawtaneede, buy gomɗini innde makko nden sabu maandeeji hawniiɗi ɗi o waɗaynoo ɗin. 24 Kono Iisaa hoolanooki ɓe, ko fii hari himo andunoo yimɓe ɓen fow, 25 awa kadi o hatonjinaa e humpiteede fii yimɓe ɓen, ko fii himo andunoo ko woni ka nder ɓernde neddanke.


text:
1
Almasiihu bi'eteeɗo Wolde
1Haa fuɗɗam, woodi bi'eteeɗo Wolde. Wolde man ɗonno haa kommbi Allah, kayre woni Allah. 2Nde ɗonno haa kommbi Allah diga fuɗɗam. 3Allah tagri koo ɗume fuu bee maare, walaa ko taga bilaa maare. 4Ngeendam iwi haa maare, ngeendam man woni annoora yimɓe. 5Annoora ɗon yayna nder nyiɓre, ammaa nyiɓre waawaay haɗugo ka#1:5 Nyiɓre waawaay haɗugo ka malla nyiɓre jaɓaay ka malla boo nyiɓre faamaay ka..
6Allah neli goɗɗo mo innde muuɗum Yuhanna#Mat 3:1; Mk 1:4; Lk 3:1-2.. 7O wari ngam seedanaago annoora go, ngam haa yimɓe fuu nuɗɗina ka. 8O laataaki annoora kaŋko bee hoore maako, ammaa o wari seedanaago annoora. 9Wolde go woni annoora ngooŋɗuka, ka wari nder duniyaaru, ka ɗon yaynana yimɓe fuu.
10Wolde man ɗonno nder duniyaaru, Allah tagri duniyaaru bee maare, ammaa duniyaaru annditaay nde. 11Nde wari haa yimɓe maare, ammaa yimɓe maare njaɓaay nde. 12Ammaa haa jaɓɓe nde, nuɗɗinɓe nde fuu, nde hokki ɓe baawɗe laataago ɓiɓɓe Allah. 13Ɓe ndanyaaka fodde ɗabiya yimɓe malla muuyo yimɓe, ammaa ɗum Allah laatini ɓe ɓiɓɓe muuɗum.
14Wolde go laati neɗɗo marɗo ɓanndu, o jooɗi caka meeɗen. O keewɗo mo'ere e gooŋga. Min ngi'i tedduŋgal maako, ɗum tedduŋgal Ɓiɗɗo bajjo mo Baabiraawo. 15Yuhanna seedani mo, wolwi bee sawtu, wi'i: “Kaŋko woni mo mi wolwi dow muuɗum, mi wi'i: O waran ɓaawo am, ammaa o ɓuri yam, ngam o ɗon diga mi siwaa danyeego.”
16En fuu en keɓi geɗal meeɗen haa jeynitaaje maako, en keɓi mo'ere dow mo'ere. 17Tawreeta hokkaama bee juŋngo Muusa, ammaa mo'ere e gooŋga mbaŋgi bee Yeesu Almasiihu. 18Walaa mo meeɗi yi'ugo Allah. Ammaa Ɓiɗɗo bajjo#1:18 Ɓiɗɗo bajjo fassaruuyeeji goɗɗi ɓesdi: Mo woni Allah., ɗakkotirɗo bee Baabiraawo, kaŋko anndini en mo.
Waazu Yuhanna baɗoowo baptisma
(Matta 3:1-12; Markus 1:1-8; Luka 3:1-18)
19Ndaa seedamku Yuhanna nde Yahuudu'en Urusaliima neli liman'en e Lewi'en haa maako ngam ƴamugo mo: “An a moye?” 20O salaaki jaabaago, o waŋgini ɗum laaɓɗum, o wi'i: “Naa min woni Almasiihu.” 21Ɓe ƴami mo: “A moy kadi? A Eliya na?” O jaabi: “Aa'a, naa mi Eliya.” Ɓe mbi'i: “A annabiijo mo min ndeenata na?” O jaabi: “Aa'a#TT 18:15,18; Mal 3:23..” 22Ɓe mbi'i mo: “E a moy kadi? Haa min keɓa lornango nelɓe min jaawaabu. Ɗume a wi'anta hoore ma, an?” 23O jaabi:
“Min woni mo annabi Esaaya wolwi dow muuɗum, wi'i:
Goɗɗo ɗon hoola nder ladde, ɗon wi'a:
Mbaɗane Jawmiraawo laawol darnuŋgol#Esa 40:3..”
24Nelaaɓe warɓe haa Yuhanna go, ɗum Farisa'en. 25Ɓe ƴami mo: “To a laataaki Almasiihu malla Eliya malla boo annabiijo go, ngam ɗume a ɗon waɗa baptisma?” 26Yuhanna jaabi ɓe: “Min mi ɗon waɗa baptisma nder ndiyam, ammaa woodi goɗɗo caka mooɗon, on anndaa mo. 27O waran ɓaawo am, ammaa mi he'aay koo fiistugo ɓoggi paɗe maako.”
28Fuu ɗum waɗi haa wuro Baytaniya, gaɗa maayo Urdun, haa Yuhanna waɗanta yimɓe baptisma.
Yeesu woni jawgel Allah
29Jaŋngo man Yuhanna yi'i Yeesu ɗon wara haa maako, o wi'i: “Ndaa jawgel Allah ittanŋgel hakkeeji duniyaaru. 30Kaŋko woni mo mi wolwani on haala mum, mi wi'i: Goɗɗo waran ɓaawo am, ammaa o ɓuri yam, ngam o ɗon diga mi siwaa danyeego. 31Mi anndaano mo, ammaa mi wari waɗugo baptisma bee ndiyam ngam haa o waŋgana Isra'iila'en.”
32Yuhanna waɗi seedamku, wi'i fahin: “Mi yi'i Ruuhu Allah jippi diga asama bana poola, wari jooɗi dow maako. 33Min mi anndaano mo, ammaa Allah mo neli yam waɗugo baptisma bee ndiyam, wi'i yam: A yi'an Ruuhu jippoto, jooɗo dow goɗɗo, kaŋko o waɗan baptisma bee Ruuhu Ceniiɗo.” 34Min mi yi'i ɗum, mi seedake kaŋko woni Ɓiɗɗo Allah.
Pukara'en Yeesu aartuɓe
35Jaŋngo man Yuhanna ɗonno dari fahin haa nokkuure go tawon bee pukara'en#1:35 Pukara'en malla ahiiɓe. muuɗum ɗiɗo. 36Nde o yi'i Yeesu ɗon saalo, o wi'i: “Ndaa jawgel Allah.” 37Pukara'en ɗiɗo go nani ko o wi'i, ɓe tokki Yeesu. 38Yeesu yeesiti, yi'i ɓe ɗon tokki mo, o ƴami ɓe: “Ko ɗaɓɓititton?” Ɓe mbi'i mo: “Rabbi, toy njooɗiiɗaa?” Rabbi yiɗi wi'go moodibbo. 39O wi'i ɓe: “Ngare, on ngi'an.” Nden ɓe njehi, ɓe ngi'i haa o jooɗi. Nyannde man ɓe kiirtidi, ɗum ɗonno baakin saa'a nayi.
40Andire deerɗiraawo Simon Piyer, o gooto nder nanɓe seedamku Yuhanna, kaŋko o tokki Yeesu. 41Andire tawi deerɗum Simon aran, wi'i mo: “Min tawi Almasiihu.” Almasiihu yiɗi wi'go moytaaɗo. 42O yahri mo haa Yeesu. Yeesu laari mo, wi'i: “An woni Simon ɓii Yuhanna, yeeso ɗo innde ma laatoto Kefas. Kefas yiɗi wi'go Tapaare.”
Yeesu ewni Filip e Natanayel
43Jaŋngo man, Yeesu yiɗi yahugo lesdi Galiili. O tawi Filip, o wi'i mo: “Tokkam!” 44Filip iwi wuro Baytisayda, wuro maako wooto bee Andire e Piyer. 45Filip boo tawi Natanayel, wi'i mo: “Min tawi mo Muusa wolwi dow muuɗum nder tawreeta e annabi'en boo mbolwi haala maako, kaŋko woni Yeesu mo Nasaratu, ɓii Yusufu.” 46Natanayel wi'i mo: “Huunde woonde iwan diga Nasaratu na?” Filip wi'i: “War, laar!”
47Nde Yeesu yi'i Natanayel ɗon wara haa maako, o wolwi dow maako, o wi'i: “Ndaa goɗɗo laatiiɗo Isra'iilaajo bee gooŋga, mo walaa naafikaare sam.” 48Natanayel ƴami mo: “Noy anndirɗa mi?” Yeesu jaabi mo: “Mi yi'i ma nde a ɗonno les ibbi, diga Filip ewnaaki ma tawon.” 49Nden Natanayel wi'i mo: “Moodibbo, an woni Ɓiɗɗo Allah, an woni laamiiɗo Isra'iila!” 50Yeesu jaabi mo: “A nuɗɗini ngam mi wi'i mi yi'i ma les ibbi na? A yi'an kuuje ɓuranɗe kuuje ɗe'e mawnugo.” 51O wi'i mo fahin: “Gooŋga mi wi'ete, on ngi'an asama maɓɓitake, malaa'ika'en Allah ɗon eeŋga, ɗon njippo dow Ɓii-neɗɗo#Laat 28:12..”#1:51 Laar Laat 28:12.


text:
Gooto e sagataaɓe rewɓe haɓatnooɓe e laamuyel paltoor Afrik worgo (Afrique du sud) sankiima ñalnde 4 sulyee 2014 ina yahra e duuɓi 90, to Johanesburg. Oo debbo jeyaa ko e yimɓe ɓe potaani yejjiteede e hare ndimaagu Afrik worgonaaɓe. O wiyetee ko Nadine Gordimer. Ko o binndoowo o wonnoo, binndoowo jom kuɗol tookangol, haa ko Apartaayd (Apartheid) salii huunde e binndanɗe makko caaktee e leydi hee. Ko ndeen darnde maantinde addani mo heɓde njeenaari Nobel e hitaande 1991.
Hare makko e Apartaayd fuɗɗii ko caggal warngo Shaperville e dummbugol gooto e sehilaave makko e hitaande 1960. O naati ANC tawi ina woni fedde suuɗiinde, haɗaande e leydi hee. O ɓurnoo waawde faarnoraade fof ko o meeɗii seedtaade e ñaawoore huunde e terɗe ANC, takkanooɓe jamfa, tee ngool ceedtagol daɗndii 22 tergal ndeen fedde. Omo jeyaa e yimɓe ɓe Nelson Manndelaa wiyi ine yiɗi yiyde caggal nde yalti kasoo e hitaande 1990. Waɗi noon ko Nadine tawtoranooma ñaawoore 1964, tee meeɗaa seerde e winndude Manndelaa ko woni kasoo koo fof.


text:
“Miin, pulaar jaranii kam karwaas, kasoo e kasaŋka ; ko pulaar ɓurani mi hoore am, neene am, baaba am, ɓiɗɗo am. So pulaar wuurii, ngenndi men wuura ; so pulaar maayii, ndi falja. Ndeke ɗemngal famɗaani e leñol e renndo, ko kanngal ɓamtirtee, ko kanngal lesɗinirtee, boomirtee leñol.”
“Miin, pulaar jaranii kam karwaas, kasoo e kasaŋka ; ko pulaar ɓurani mi hoore am, neene am, baaba am, ɓiɗɗo am. So pulaar wuurii, ngenndi men wuura ; so pulaar maayii, ndi falja. Ndeke ɗemngal famɗaani e leñol e renndo, ko kanngal ɓamtirtee, ko kanngal lesɗinirtee, boomirtee leñol.”
“Kala ko mawni famɗittu ; kala ko famɗi ene wuuri, toppitaa, mawnat. Aduna ko sippiro, ko gorle, ko goobe jiile. So won ko neɗɗo goongɗini, yo o niiɓ e fiɓnde makko. Ko ndimaagu ɓuri ngalu. Galo mo riiwtataa fenaande, wallittaa tooñaabe, ngalu mum ene nefnii. Ganndo mo heedanaani goonga, jeyba mum, wutte mum, wuttulo mum, oto mum, galle mum, haarannde mum e haarannde ɓurani ɗum huunde fof ; ganndo mo faalaaka so wonaa nguurndam mbelɗam ɗam, ganndo mo wallataa miskineeɓe, oon, ganndal mum ko jiiba, so wonaa dutal hatojinaani e mum.”
Fooyre Ɓamtaare ina yaltina on ɗo konngol udditirgol deftere Murtuɗo wiyetende «Wullaango boolumbal», nde ARED muultinoo hitaande 2002.
_________________
“Ndeeɗoo deftere, jubbannde e jime am pulaar ɗe ARED muuli, ari ko e sahaa mum. Mi winndii, firii defte keewɗe, nde wonnoo ɗum ɗabbi ko ngalu keewngu, doombi e come ndakmitiima e majje. Gila nde puɗɗii-mi waɗde jime e ɗemngal pulaar e hitaande 1973, ko e leppi haala tlan ɗe loowetenoo, ɗe caree, ɗe caakee, kañum e denndaangal jeewte limtilimtinɗe de mbaɗatnoo-mi to Moritani, Senegaal, Gammbi, Burkinaa Faaso, to Farayse, Holannde, Belsik, Espaan, Itali, ekn.
Miin, pulaar jaranii kam karwaas, kasoo e kasaŋka ; ko pulaar ɓurani mi hoore am, neene am, baaba am, ɓiɗɗo am. So pulaar wuurii, ngenndi men wuura ; so pulaar maayii, ndi falja. Ndeke ɗemngal famɗaani e leñol e renndo, ko kanngal ɓamtirtee, ko kanngal lesɗinirtee, boomirtee leñol.
Kala ko mawni famɗittu ; kala ko famɗi ene wuuri, toppitaa, mawnat. Aduna ko sippiro, ko gorle, ko goobe jiile. So won ko neɗɗo goongɗini, yo o niiɓ e fiɓnde makko. Ko ndimaagu ɓuri ngalu. Galo mo riiwtataa fenaande, wallittaa tooñaabe, ngalu mum ene nefnii. Ganndo mo heedanaani goonga, jawba mum, wutte mum, wuttulo mum, oto mum, galle mum, haarannde mum e haarannde ɓurani ɗum huunde fof ; ganndo mo faalaaka so wonaa nguurndam mbelɗam ɗam, ganndo mo wallataa miskineeɓe, oon, ganndal mum ko jiiba, so wonaa dutal hatojinaani e mum.
Neɗɗo ene waawi wonde haaside, kono leñol e leydi mbaawaa wonde haasideeji. Kala ko ndi walla ko ngol waɗanaa yejjittaake. Ko annduɓe e alɗuɓe e naalaŋkooɓe e jaambareeɓe darodinooɓe e tooñaaɓe mbayli aduna oo.
Konngol ko semmbe, ene bonna ko fetel waawaa bonnude, ene feewna ko kural waawaa feewnude. Ko ɗum waɗi jime haaliyaŋkooɓe sirŋinaniiɓe sañtude tooñannge, ko ɗe kaɓirɗe tookaaɗe. Ko ɗe nguura, naantorɗe, e kaɓtorɗe kala renndo. Renndo fof ene jogii haaliyaŋkooɓe mum e annduɓe mum dowrowɓe teskoraaɓe goongirantaagal.
Koli Tengella Bah, Sileymaani Baal, Umaral Fuutiyu’en, Alfaa Yaayaa Jallo’en, Usmaan Dan Fojo’en e wodɓe, ene njeyaa e hilifaaɓe ɓe ngenndi Pulaar yejjittaa. Wiktoor Higoo, Laamartiin, Laa Fonten, Deegool e woɗɓe ene njeyaa e ɓe Faraysenaaɓe tuugnortoo. Gogol, Puskiin, Mayakowsoki, Goorki, Taras Geregoriwitshe Shefcenko ko to leydi Riisi, ko hormaaɓe. Haaliyaŋkooɓe, naalaŋkooɓe nannduɓe e Baaba Maal’en to Senegaal, Felaa to Niseriyaa, Alfaa Bolonndii to Kootdiwaar, sukaaɓe Senegaalnaaɓe yimooɓe jimɗi “rap” ɗii, e woɗɓe to leyɗeele Wiyetnaam, Alseri, Palestiin, ekn., caaktii mette ɓittaaɓe, siiɓaabe, coftinii monaaɓe jattinanaade goonga.
Haaliyaŋkaagal ko leelewal ɓerɗe niɓɓiɗinaaɗe, ko pindinirgal hakkillaaji koomtaaɗi. Minen tuuyaaɓe wellitaare, teeɗantooɓe tiɗɗitaare, ko ngal gootal e njogitaaje amen, hono ngal wonirnoo njogitaari taaniraaɓe men, jiimanooɓe, dahanooɓe to leyɗeele woɗeeɓe, kaɓtorii jime mum’en paayondinde e nder aduna oo. Tijjaani Aan gooto e konuŋkoobe men mawɓe duttiiɗo saare goonga ene jeyanoo e wallitɓe en lollinde jime am ɗee e nder jeewte mum’en pindinooje : “Anndu; so a anndii, anndin.” Geggugol makko aduna oo, ko ɗum baasal mawngal haalpulareeɓe aduna o, ndeen yolnde ene foti sukkireede dental, golle, njuɓɓudi, himme. Taarik yejjittaa mo.
Ɗemɗe ngenndiije
Kala e nder aduna oo ɗo yimɓe mawnikinii, laamɓe mum’en canndolini kimmiri fawde ɗemngal mum en e dow ɗemde godde, du m jibini ko fitinaaji ɗi mbeeɓaani ñifde. Ko fitina ɗemɗe Dental Sowiyetik ngal. Ko kanngal addi jiiɓru hakkunde Korsenaaɓe, Breton’en ɓee, Oksitan’en, Baske’en, e ngenndiyagkooɓe Farayse ɓee. Korse’en ene kaɓanoo jeytaare duunde mum’en ngam añde ñifireede ɗemngal Farayse ngal.
Nduun jiiɓru layi to Espaaiï hakkunde haalooɓe ɗemngal Baske ɓee e haalooɓe Español. Ndu wifii to leydi Belsik hakkunde Falama’en e Wallon’en. Ndu yerɓini Kebek hakkunde Farayse’en e Engelenaaɓe. Ndu duniino Tamul’en to leydi Seylan Shik’en to Ennde, Añañaa’en to Sudan, Kirde’en to Irak, Beerbeer’en to Alseri e Marok, Tuwaareg’en to Maali e Niseer daranaade ɗemɗe mum’en.
Nduun duleendu fitina dalƴiniino leydi Niiseriyaa e hitaande 1968. Ko Kolonel Osukwu to Biyafra huɓɓunoo ndeen hare ngam saltaade kiiɗal ngenndi mum. Boneeji Ruwanndaa e Sayiir fof ko e majjum jeyaa. Ndee ñawannde ko adunayaŋkoore ; ko nde ñawu politik cafrirteengu safaara gabbitiiɗo e politik, kono wonaa waɗooɓe politik fof walla annduɓe fof kumpitii oon safaara. Nguun nawu wiyetee ko “naamndal ngenndiyaŋkeewal”. Mo anndaa ngal wallittaa e safaara maggal. Ko kanngal dalƴinnoo leyɗeele Orop ɗee fof gila e sahaa njilaŋkooɓe Kaarle Maksee en, Ferederik Engelse en, Lenin, Estalin’en, Roosaa Liksammbuur en. Dillere Irlannde ɓooyii, abbitii ko e maggal.
Rennduɓe huunde peccat, walla mbaɗa gooɓe jiile. Ko faamde min oo musiiba addanii min daraade e riiwtude ɗum. Laamuuji ɗii, faaydude ɗum en Lislaam e aarabaagal ene jeyaa kadi e ko ɓeydi tooñde min. Al quraana ko timmal ɓuri huunde fof kono ko ɗemɗe fof poti. Annebi kala nelaa ko e ɗemngal mum, etee ɗemngal kala ko semmbe kattanɗe saaktude ɓure Alla. Ko kaŋko tan jeyi, rokkirde mo o welaa, ngam o wiyi e Al quraana : “Ɗemɗe mon ɗee e goobuuji ɓalli mon ɗii, ko e maale Alla ɗum jeyaa.” Ko Alla waɗi maale mum rokki min, min mbeltii heen. Hol sabaabu woɗɓe ene mettina heen, njiɗa ittude min heen. Moƴƴinta koɗdigal ko kormondiral jojjanɗi.
En njaawataa ɓamtaade. Alaa e sago cosen Njuɓɓudi Afrikiyaŋkoori mbiy-miyaŋkooɓe ndarantoondi geɗe men kuuɓtidinɗe. Ɗemɗe men ene poti laamoreede e liggoreede. Kono ndeento-ɗen mejol ngol añɓe peewnani en ngol. Ɗemngal men fotaani jogaade abajadaaji ɗiɗi – ɓee tuugnoo e alkule laten ɗee, woɗɓe naftoroo alkule arab ɗee. Ko ɗum huunde leeltinoore. Ko alkule laten ɗee ɓuri yaajde e nder aduna o, ndeke ko kañje ɓurata en yaawde wallitde ɓultaade gannde kese ɗee, ɗe mbaɗtee e ɗe haŋki, ɗe cukkana en jolɗe tampinɗe en ɗee.
Leydi fof ene foti waɗde saggitorde ngaddiin mum. Caggitorɗe ngaddinaaji pulaar e fulfulde ɗïi fof mbaɗtee saggitorde wootere ɓurnde mawnude e alɗude e saggitorde pulaar nde ganndo Riisnaajo biyeteeɗo Subkow waɗnoo ndee. Ɗeen golle ene ɓeyda akɗinde e semmbinde ɗemngal men. Ngaddinaaji men poti, ko ɗi nafoore, kono ko pulaar woni yumma e baaba majji.
Kañji fof, ko Fuuta Tooro woni fooɓre majji. So ɗuum ɓennii, fotii ko annduɓe men ɓee nanondiri e no limto pulaar ngoo foti wowlireede. Jannguɗo farayse wowlira ɗe no alkule laten ɗee ; jannguɗo arab wowlira ɗe no arab nii. Ɗuum kadi ko e caɗeele jeyaa.
Pulaar ene jeyaa e ɗemɗe ɓurde ɓooyde, luggiɗde e yuɓɓude e ɗemɗe aduna ɗee fof, engal jogii noogaas e go’o lawirde ; so lawirɗe jeeɗiɗi fulfulde ɗee njantii heen, wona lawirɗe noogaas e jeetati. Hono majjum weeɓaani dañde e ɗemɗe winndere ndee fof. Ndeke ko semmbe kattanɗe roondaade kala gannde. Jannguɗo fof yo janngu ngal, o waɗta gannde makko e maggal, ko ɗum wonata lottundu ɓamtaare maggal.
Kaalen ngal e nder galleeji e boli e nder gollorɗe. Mbaɗen feere arani’en njiɗa ngal, naftoroo ngal. Sikke alaa engal ñisi, won e men mbinndataa helmere so wonaa peeñnina ɗaɗol, woɗɓe mbinndirta tan ko no haaldirtee nii. Engelenaaɓe ndañiino hono ɗeen caɗeele, annduɓe mum en ndenti, koybini ngal mum en. Tuubakooɓe farayse naŋtii e aada, calii hoybinde ngal mum en. Hannde ko engele woni ɗemngal gardingal ɗemɗe aduna ɗee fof.
Pulaar hoybinaaka tawo, kono ko kanngal woni ɗemngal jeegoɓal ɓurngal yaajde e ɗemɗe Afrik ɗee fof, (so arab, linngala, hawsaa, swahili, manndeŋ), ɓennii, ndeke so ngal woodii hoybineede, dogdu maggal yaawat. Alaa e sago pinal wuurtinee, ko moƴƴi koo hisnee, naftoree, ƴelliten neene e faggudu men, kiren e kala fannu heedtude yeeso daɗnoobe en.
Yowitaare e fawaare jibinta ko yawaare. Limoore ngenndi men ene mawni e Afrik, kono keewal men alaa ko ɗum nafi en tawo ; wadil noon ko keewal buubi, ngal yahdaani e hakkillantaagal. Ko enen ɓuri Israyeelnaaɓe e Shiin Taywannaaɓe heewde, kono ko kambe buri en bamtaade, etee ko enen buri be maaje ndiyam mbeldam, dunli ngalu iriingu e leydi e goɗɗum.
Hol ko saabii ɓafgol men ? Ene foti anndeede e safreede.
Enen ɓuri seereraaɓe heewde, hannde ɓe ndentii, ɓe mbaɗïi kawtal biyeteengal “Ndeflen,”, eɓe mbaɗa ko en mbaawaa waɗde.
Ko jolfo, Kalifa Ñas, arata Fuuta, o rentina fuutaŋkooɓe, o fodana ɓe ko o waɗataa. Woorti Baaba Maal e meccal makko ngal Alla ɓamti, alaa fuutaŋke goɗɗo baawɗo rentinde en. Ɗum wayi ko no ñaantaade ŋabba dow lekki nii.
Maayde Tijjaan Aan ndee, wootere e koode men mawɗe jalboore nde fiifataa, ene foti dunde en eeraade ko yaawi ngenndi men fof to dingiral pottitte ɓurngal mawnude, ko nanndi e fettirde fukubal Lewopool Sedaar Seŋoor to Ndakaaru, yimɓe yeewa hol no ɓe mbadata.
Hol no ɓe cafrirta caɗeele mbi’miyagkooɓe fof tawa alaa hare e taƴondiral e leƴƴi ɗi koɗdu-ɗen ɗii fof ? Alɗuɓe men, annduɓe men, naalaŋkooɓe men, ɓiɗɓe ngenndi men cunnoo caɗeele men, ƴeewa no ɗe cafrirtee, ɓe toɗɗoo hattanɓe roondaade donngal, yarlitiiɓe. Dariiɓe cemmbinee, mo daraaki ittee.
Ɗo e Senegaal, eɗen poti daranaade kawtal ngal pelle pulaar …. Ngal toppitoo ɗeen geɗe fof, e leydi ndii e Afrik. Ko yebaare men, waasde en sirŋinanaade ko nafata en koo, waasde yuɓɓinde koye men, ñiiɗde e fiɓnde wootere, leeltini en. Alaa oo ko o ɓiɗɗo cuurel walla cuural, ko kattanɗo jarlitiiɗo tan hatojinaa. Won geɗe ene kersinii e men no feewi. So pooɗondiral wooteeji ene mbaɗa e Senegaal, leƴƴi goɗɗi ɗii, gooto fof e rajo e telewisiyoŋ ene yiyee, ene nanee ene haala ɗemngal mum. Haalpulareeɓe ɓee kaalata ko wolof walla farayse, ɓe ngoppa ngal maɓɓe.
Hay so eɓe kaala ɗemɗe woɗɓe, yo ɓe ngidoro pulaar tawo. Ko heewi e haalpulareeɓe ɓe nganndaa karte woote, ɓe ngalaa ɗe, ɓe ngootataa, hay seeremɓe e hilifaaɓe mawɓe diine ; ɗum ko ustaare men. Seeremɓe men tedduɓe ene poti daraade, keɓa geɗal mum en rajo e telewisiyoŋ ; kamɓe ne, ɓe mbaɗta haalde e majjum, diine o e ɗemngal pulaar.
Tawde laamɓe ɓee ko e maɓɓe njowitii, yo ɓe mbiyi ɓe yo ɓe potndu ɗemɗe leydi ndi. Abdullaay Wad, mo killanten o, so o haalii wolof, yo o fir e ɗemɗe goɗɗe : so wonaa ɗum, wiyetee ko omo jinngana ngenndi makko. Kala haalpulaar pooɗantooɗo huunde e woote mo fasnaaki pulaar, woto en paale mo. Goɗɗo fof jiɗɗo huunde e men, kaaloowo ɗemngal mum mo wiyataa yo ɗum fire e ɗemngal men, hoto en toppito mo. So en tiiɗaaka koye men, woɗɓe pasnotaako en. En monaama baŋ-yoo-baŋ, hay to rajo e telewisiyoŋ leydi men. Rajooji ɗi ngonaa laamuyaŋkooji keɓaama, alaa heen tawo mo ndañ-ɗen ko faayodini ; ko ɗum aayaare mawnde.
So telewisiyoŋ yahii Fuuta, Jolof, Bunndu, Fuladu, tawi pulaar alaa heen geɗal, ko ɗum yoolanduru ngenndi men. Yoo seeremɓe men tedduɓe ɓee mbaɗtu naftoraade pulaar e mowludaaji ɗii e kutbaaji ɗii. Ceerno Boy, Ceerno Abdarahmaani Banaaji, Ceerno Baras to Ɓunndu, mbinndii jime keewɗe e pulaar, yo ɗe naftore. Almaddaa en ene ngoodi, yo beyti ɗii nguurtine. Yoo coñce pulaar haŋki ɗee mbiɗte, ɗe nguurtinee, gila e kerooɗe, kontimpaaji, leele, pekaan, dillere, fataŋ e goɗɗum. Ko Teen Yuusuf Gey winndunoo e majjum ko ene foti yaajneede.
Kawtal Mbiy-miyagkooɓe
Kawtal janngooɓe pulaar to Farayse ɓee, ko ɓe yarlitaniiɓe pulaar no feewi. Ko fuladunaaɓe rewɓe e worɓe wonnooɓe Bordoo ngidii lewlewtinde pulaar to Orop. Ɓe eerii mi to Pari, ngar-mi semmbinde ɓe. Alfaa Ibiraahiima Soh, gardinooɗo muulirde Nubia oo wallitiino pulaar no feewi. Ko liggotooɓe Bordoo ndenndini jawɗeele mum en, noddi haralleeɓe haalpulareeɓe wonnooɓe e Orop, kam e to leyɗeele aarabeeɓe, ngam tafde njuɓɓudi ƴellitoori ngenndi pulaar e nder winndere ndee.
Ko e 1981 Kawtal Janngooɓe Pulaar sosaa to Bordoo. Engal roondii yaakaare mawnde ; ngal dañii cate to Itali, Almaañ, to Amerik e to leyɗeele aarabeeɓe. Ballal maggal e ɓamtaare ɗemɗe men, ballal maggal e ɓamtooɓe pulaar, teeŋti noon e miin Murtuɗo Joob, ene teskinii. Oon bannge, catal Itali kam e Hoodere Pinal Pulaar to Amerik, eɗum fuŋŋinii. Ko ɗum waɗi ndee deftere ari ko wallitde ɗe, wallitde Pelle Ɓamtaare Pulaar Moritani e Senegaal e denndaangal dente e juɓɓule daraniiɓe ƴellitde ɗemngal pulaar e nder aduna oo.
Leeltinnoo jaŋde am to Pari, laamorgo leydi Farayse, ko semmbinde kawtal janngooɓe pulaar to leydi “Deegool”. Ko haalpulareeɓe darnunooɓe catal Bordoo, ngidii e Orop rokkude yeru moƴƴo jannginde ɗemɗe ngenndiije. Ko miin e wondiiɓe am, Abuu Bakri Dem e Yaayaa Jah, cosi cate Mante La Soli, Baranten, Haawur, Orleyan, Kompiyen, Montargis, Etampes. Ko miin semmbini ɗe, udditi cate Pari, Kerey, Boowee. Ko e innde fedde Binndi e Jaŋde – nde miin e ganndo Kameruunnaajo biyeteeɗo Mohammed Aliw Modiboo, jannginoowo pulaar to Sorbon, e Mammadu Alasan Bah e Alasan Caam e Jibi Mbooc e woɗɓe janngatnooɓe e iniwersiteeji Pari cosi -wallatnoo liggotooɓe haalpulaar en ɓee ; kono ko miin wonnoo ɓernde golle ɗee.
Sikke alaa won ko waɗaa haa wayli hakkillaaji. Kono ko heddii koo ɓuri heewde e saɗtude, waɗi noon ko laamuuji men ɗii njiɗaa ɗemɗe men, ɗi mballitaani e ɓamtaare majje. Ko haala ɓuri golle. Ko ɗum waɗi en potaani yowitaade e majji, soko e doole men.
En ɓamtotaako so en ndentaani, so en nganndaa ellaaji men, so en cafraani ɗi, so en ɗaɓɓanaani koye men peeje ɗe ɓamtorto-ɗen e nder njuɓɓudi mawndi, mbiyeten : Kawtal Pelle Pulaar Senegaal. Kala leydi e Afrik waɗa hono noon, ɗeen kawte njooɗodoo, tafa kawtal pulaar Afrik, tawde ɓesngu men ene sarii tuggude e Geec Altantik haa to Maayo Woɗeewo.
Ngootaagu Afrik yahdata ko e ngootaagu Mbiy-miyaŋkoobe ɓee fof, semmbinooɓe dental Afrik. Ndeen faandaare wammbataa ellaaji men mooreteeɗi, ɗi moretaake : mawnikinaare, ɓinngu baabaagu, haasidaagu, taƴ-enɗamaagal, dabare, mi-yiɗaa-tinaa-mi-yiɗaa-pinaa, salaade desondiral ɓiɗɓe men ɓe ngonaa fasiraaɓe, ekn.
Ñawu mawngu haalpulareeɓe, ko ɓe mbaawaa rentude sabu mawu-mawu maɓɓe ene ɓurti, hakkillantaagal maɓɓe ngenndiyaŋkeewal ene ŋakki. Ko kamɓe tigi ngoni añɓe koye maɓɓe. So ɓe cafraani ɗii ellaaji, ɓe cellataa. So ɓe paamaani nafooje ngenndi maɓɓe tigi, ɓe ndaranoo ɗe, ɓe mawnataa.
Ene jeyaa e caɗeele men duumagol majjere e humambinnaagal, gonɗum sabaabu baasal men, e keedtugol caggal leƴƴi goɗɗi ɗii. Ceertugol ngaddinaaji ngenndi men gila e Fuuta Tooro haa e Aadamaawa. En ngalaa njuɓɓudi Afrikiyaŋkoori, mbiy-miyaŋkooɓe diisnondirooɓe e ko ɓamtata en, semmbinta ngootaagu men, tekkina nanondiral men e hoɗdiiɓe men woɗɓe ɓee. Ngaari Caytu, Sheek Anta Joob anndinii en jiidigal ɓiɗɓe Afrik fof, ngal mi meeftataa saka ɓaafta. En ngalaa ɗowooɓe fellitɓe, e annduɓe daawe e peeje potɗe lelneede haa fiɓta saqqaaji men. Ngenndi jumpat e cazeele, so anndube mayri mbiyataa : “Hol no mbaɗaten ?”, ndi ɓamtotaako.
Hannde noon, hay fedde wootere pulaar waawaa kañum tan ƴellitde pulaar e Senegaal e Afrik. Ɓuri moƴƴude ko pelle goodɗe ɗe cosa kawtal pelle pulaar Senegaal. Ngal waɗanee njuɓɓudi golle e kala fannu, dañirɗe ɗaɓɓee, haralleeɓe toɗɗee, taƴre leydi mawnde dañee, ɓurnde Galle Pulaar Geejawaay mahee haa feewa, kaɓirɗe kese e jipporde hoɗɓe e keblirɗe waɗee heen, ngal difoo golle Senegaal fof, ngal wallita tuggude e Geec Atlantik haa e Maayo Woɗeewo kala leydi ɗo Mbiy-miyaŋkooɓe ngoni tafde kawtal mum. Ɗeen jiilirɗe kawte noddee e Ndakaaru, ɗe peewna yiilirde Afrikyaŋkoore “Kawtal Mbiy-mi”, darantoongal suggitde geɗe men fof.
Ngaal kawtal waɗataa politik ; ko alhaaliiji ɓiɓɓe men tan e ɓe Afrik ngal toppittoo, ngal joganoo en konngol e kaaldigal leƴƴi aduna ɗii, ngal feewna iniwersite (akademi) pulaar, ngal daranoo rajo e tele “Mbiy-mi” e Afrik fof. Ngal ƴellita ndema, awo, ngaynaaka, fitiramgollaagu ; ngal himmira heɓde ngalu timmungu njettinoowo faandaare men e kala fannu …
Mammadu Sammba Joop


text:
Daawal gaadoraangal batuuji parlemaa gadanal hitaande 2009-2010 udditnongal nyanlde 09 noowammburu 2009, uddii nyanlde 07 saawiyee 2010. Ko ngal daawal maantingal, sabu ngal ari ko caggal wooteeji hoyre leydiyaagal baɗnoodi e leydi he, nyalnde 18 sulyee 2009. Eɗen ciftora ko adii wooteeji ɗii, leydi ndi wonnoo ko e iiñcuru politik bonndu caggal kuudetaa 06 ut 2008. E oon tuuma, parlemanteeruuji luulndinooɗi kuudetaa o fof, ko calinooɗi tawtoreede batuuji parlemaa o, sabu wiyde wonde ɗi ndewaani laawol, ɗoon ɗo hoyreejo leydi cuɓaado woodaani.
Daawal gaadoraangal batuuji parlemaa gadanal hitaande 2009-2010 udditnongal nyanlde 09 noowammburu 2009, uddii nyanlde 07 saawiyee 2010. Ko ngal daawal maantingal, sabu ngal ari ko caggal wooteeji hoyre leydiyaagal baɗnoodi e leydi he, nyalnde 18 sulyee 2009. Eɗen ciftora ko adii wooteeji ɗii, leydi ndi wonnoo ko e iiñcuru politik bonndu caggal kuudetaa 06 ut 2008. E oon tuuma, parlemanteeruuji luulndinooɗi kuudetaa o fof, ko calinooɗi tawtoreede batuuji parlemaa o, sabu wiyde wonde ɗi ndewaani laawol, ɗoon ɗo hoyreejo leydi cuɓaado woodaani.
E ngolɗoo laawol noon, parlamanteeruuji ɗii fof pottitii e batuuji ɗi, hay so tawii noon teskaama yoga e maɓɓe heewaani ko ngari batuuji, haa arti noon e gonduɗi e laamu ɗi. Ko maa hooreejo leydi o noddi ɓe, jeertini ɓe, nde ɓe mbaɗti arde batuuji.
E nder batuuji he, parlemaa o wootii sariyaaji keewɗi. O wootii bidsee hitaande 2009 ooñcaado (Loi de finances rectificative 2009), o wootii bidsee 2010 go’abo (Loi de finances initiale 2010). O wootii, gaagaa ɗum, ko ina wona noogaas e jeegom eɓɓaande sariya. Ina heen ko eɓɓaaɗe jamirooje mawɗo leydi yo siif ñamaale dowla o waawi ƴettude e ñamlooɓe ngaluuji. Ɗeen ñamaale ko joɓeteeɗe e duuɓbi keewɗi tawa ina pawnoo seeɗa. Ngaluuji ɗi kuutortee ko e ndema, e peewnugol laabi godoroŋ e geɗe goɗɗe. Ina heen eɓɓaande ko jamirooje yo mawɗo leydi siif nanondire hakkunde dowlaaji Afrik, arabeeɓe, ngenndiiji dentuɗe ekn. Ina jeyaa heen kadi eɓɓaanɗe ooñcooje sariyaaji goodnooɗi, ko wayi no sariya jowitiiɗo e ngonka e nder renndo (etat civil) gila e kaayitaaji juddu, haa e seedantaagal dewgal maa ceergal, seedantaagal maayde ekn, walla eɓɓaande ooñcoore ko fayti e jeyegol e leydi (Code de la nationalité). Ina waɗi heen eɓɓaade sariya paytuɗe e cellal (Sariya ooñcoowo sariya compugol booñ ngenndiijo gaddotooɗo cellal «CNAM», kam e sariya juɓɓinoowo farmasinaaji). Waɗii kadi eɓɓaande yowitiinde e kuutaragol yimɓe uujooɓe tawi rewaani laawol (trafic illicite des migrants), kañum e eɓɓaande yowitiinde e hare feewde e ownugol (terrorisma). So tawii won e eɓɓaande keewaano luure hakkunde parlemanteeruuji luulndo e parlemanteeruuji gonduɗi e laamu kañum en e terɗe gofornama, yoga e eɓɓaaɗe goɗɗe ngaddii duko tiiɗngo. Eɓɓaaɗe ɓurɗe famɗude luure ko eɓɓaaɗe paytuɗe e ciifgol nanondire hakkunde dowlaaji walla ciifgol yamiroore ñamaale ɗe dumunna juutɗo tawa ene kuutoree e geɗe nguurndam tiiɗɗe, hay so tawii noon parlemanteeruuji luulndo ngo ina keewi woytaade wonde ngaluuji ñamaale ɗe ina mbaasa huutoreede no haniri nii, haa ko joortanoo heen ko roŋka dañeede.
Gaagaa ɗeeɗoo eɓɓaaɗe cifaaɗe dow ɗe, keddiiɗe ɗee fof cabobinii luure mawɗe. So tawii ko ko fayti e eɓɓaade sariya bidseeji ɗi, parlemanteeruuji gonduɗi e laamu ɗi etotonoo ko hollitde wonde gofornama o tiiɗniima haa waawi diwtude iiñcuru wonanoondu ndu, etee laamu ngu wallii miskineeɓe e ɓurɓe famɗude doole. Etee kadi ɓe kaɓtiima bonnooɓe jawdi laamu.
Wonande parlemanteeruuji luulndo ngo, miijooji maɓɓe ɓuri yahrude ko wonde ardiiɓe gofornama o caabinoo iiñcuru ndu (e baɗgol kuudetaa o) haa wallatnooɓe Muritani to bannge ngaluuji fof ndartini juuɗe mum en. Ko noon kadi politik mo gofornama o bayyinta to bannge haɓde e basal e bonnooɓe jawdi laamu o fof ko fuunti e fenaande. Yeruuji ɗi ɓe ndokkata ko e bidsee ooñcaaɗo hitaande 2009, ɓuri usteede fof ko ngaluuji paaranooɗi e cengɗe kaɓooje e baasal, etee ɗiin ngaluuji ustaaɗi kuutoraa ko e kampaañ wooteeji ɓennuɗi ɗi.
So tawii ko ko fayti e hare fewde e bonnooɓe jawdi laamu, e miijo luulndiiɓe ɓe, ɗuum ko meerorɗe yimɓe ɓe njaɓaano kuudetaa o, walla ɓe ngondaano e laamu ngu e sahaa wooteeji ɓennudi ɗi.
Eɓɓaaɗe goɗɗe kadi gadduɗe duko mawngo ko ko wayi no eɓɓaande yowitiinde e kuutoragol uujooɓe ngol rewaani laawol, kañum e hare feewde e ownugol. So tawii gofornama e parlemanteeruuji gonduɗi e mum ɗi kolliti ko eɓɓaaɗe ɗe ko kaanɗe, etee ma ɗe mballu leydi ndi e heɓtaade no haanirta nii ɗiiɗoo saqqaaji ɗiɗi, luulndiiɓe ɓe kolliti ko ɗeeɗoo eɓɓaade ɗiɗi kala njogori ko hokkude laamu mbaawka no tooñiri ɓe mbiyaani mbaɗaani. Kala mo laamu ngu yiɗi leeptude, maa takku ɗum waɗii ɗum, walla wiyii ɗum, hono no aadoranoo nii. Yeru, so tawii sariya yamirii kala tuumaaɗo wonde hoɗorde mum ina waawi wiciteede e sahaa kala, firti ko mo polis maa laamu guutanii fof ina waawi wiciteede, takkee hay ko tawaaka e mum. Ko noon kadi so wiyaama kala tuumaaɗo yo telefong mum heɗte, ɓe njogori heɗtaade kadi ko mo ɓe njiɗi heɓde o tan. Ɗuum fof noon ko geɗe, e wiyde maɓɓe kamɓe luulndiiɓe ɓe, baɗaaɗe etee teskaaɗe e Muritani. Ɗum kadi ko gaagaa luulndaade ɓe dumunnaji cokgol tuumaaɓe ɓe. Ɓe mbiyi neɗɗo haanaani ɗaldeede e polis ko ina tolnoo e lebbi ɗiɗi ina leepta ɗum haa jaɓna ɗum ko woodaani. Tuumaaɗo kadi haanaani sokeede duuɓi nayi, tawa ñaawaaka, ruttee kadi wiyee ko tuumanoo ko woodaani.
Ina teskaa kadi parlemanteeruuji ɗi, teeŋti e dipiteeji luulndo, kala nde ñiŋi eɓɓaande ina njahɗina heen peeje ooñcirɗe kuule ɗe ɓe cikki moƴƴaani ɗe, kono ina saɗi nde hilifaaɓe gofornama ɓe kañum e dipiteeji gonduɗi e mum en ɗi njaɓi yo wood ko waylaa e eɓɓaaɗe laamu ngu addata ɗe.
Ko ɗuum waɗi ina waawi wiyeede mo woni kala ina joginoo faandaare, tee etiima yo nde laato.
Wonnoo faandaare gofornama o ko yo parlemaa ɓenninan ɗum sariyaaji eɓɓunoo kala, tawa alaa ko waylii heen. Ndeen faandaare heɓaama.
Wonande parlemanteeruuji gonndudi e laamu ɗi faandaare mum en ko yo gofornama o yanane ina jogii ƴaañorgal tiiɗngal to parlemaa to, ko addi fof ma ɓenninane. Ɗuum kadi waɗii.
Wonande luulndiiɓe ɓe, eɓe njenanaa ɓe ngalaa mbaawka haɗde parlemaa o ɓenninde eɓɓaaɗe sariya ɗe kawranaani ɓe ɗe. Kono anniya maɓɓe ko ñiŋde e suurtude denndaagal eɓɓaaɗe ɗe ɓe cikki moƴƴaani, haa ɓesngu o kam nana daade maɓɓe waawa ñaawde holi daraniiɗo ngoyaaji mum. Ɓee ne kadi ina mbaawi wiyde faandaare mum en timmii.
Gaagaa jeewte paytuɗe e eɓɓaade sariya ɗe gofornama yettini ɗe, dipiteeji luulndo ngo kuutoriima e ngol ɗo laawol, kaɓtorgal walla kuutorgal mawngal ngal parlemaa jogii feewde e gofornama ngam horde golle mum. Ngal kuutorgal ko huccitinde naamnde e tergal gofornama, oon ara jaaboo e nder batu mbayyinaangu. So joom naamngal ngal yiɗii, ɗaɓɓa yo yeewtere nde uddite, dipiteeji goɗɗi ɗi ndokka heen miijo mum en. Nii woni, kamɓe dipiteeji luulndo ɗi ɓe mbaawi huccitinde e laamu ngu ko ina wona sappo e go’o (11) naamndal gondugal e yeewtere; won dipitee gooto gonduɗo e laamu huccitinii naamnde ɗiɗi feewde e gofornama o kono o jaɓaani udditde heen yeewtere, haaɗi tan ko hakkunde makko e tergal gofornama o.
Naamnde ɗe luulndo ngo huccitinnoo e gofornama o njowitii ko e caɗeele ndema hikka, kam e ƴettugol dingire leydi ndenndaandi (gazra) ɗe kaanaani rokkireede, walla nanngal jom jawɗeele en ɓe banke santaraal wullitinoo, walla caɗeele jaŋde leydi ndi, walla caɗeele kisal e nder leydi ndi (war hoyreeji, dahngo tuubakooɓe, ekn), walla ko fayti e kaake coodananooɗe galle gardiiɗo hilifaaɓe baɗtaaɗo lopitaan yummiraaɓe e sukaaɓe, walla ko fayti e pusgol foosuuji e tajgol leɗɗe leegal El Miina (Leegal jeegoɓal) e geɗe goɗɗe e geɗe goɗɗe.
E joofnirde batuuji ɗi, gardiiɗo hilifaaɓe yettinii parlemaa bayyinaango mum to bannge politik kuptidinɗo laamu mum. Yeewtere tiiɗnde kadi waɗii ɗoon. Wonanɓe laamu ɓe kollitii weltaare mum en e politik mo gofornama rewi o, e wiyde maɓɓe ɗuum ƴoogaa ko e tuugnorgal ngal Mohamed wul Abdel Aziz hollitnoo ɓesngu ngu haa waawi wootaneede haa fooli ñalnde 18 sulyee 2009. Kono luulndo ngo kañum huccitin ñiŋooje feewde e laamu ngu gila e kuudetaa baɗnoodo e 2008 haa e politik duttinɗo leydi ndi caggal to bannge demokaraasi e faggudu e renndo.
Denndaangal jeewte parlemaa ɗe njaltinaama e tele e rajo Muritani, yimɓe heewɓe mbaawii hettaade ee. Mo woni kala yaama tawa waawi jogaade heen miijo e heɓtinde darnde dipitee kala maa senateer kala. Ɗuum noon mo woni kala e ñaawoore mum feewde e parlemanteeruuji keedandi laamu e parlemanteeruuji luulndiidi laamu.
Fooyre Ɓamtaare


text:
Ɗerol Yahaaya aranol
Habaru dow ɗerol ngool
Heewɓe no mbi'a ko Yahaaya ɓii-Jebede, aahiijo Iisa *Almasiihu, winndi ɗerol ngool yahde he goonɗinɓe Iisa *Almasiihu ɓe torra sankitii, tawaaɓe nder nokkuuje feere-fereeje.
Nder wakkati oo ekkintinooje gom bi'ooje ko Iisa hanaa *Ɓii-Alla cankitaama hakkune goonɗinɓe amma Yahaaya holli ko ɗe kanaa goonga (1 Yahaaya 5.6-12).
Daliila gaɗɗo, o winndani ɓe ɗerol ngool woni : Arannde nii o semmbinɗina ɓe, ɓe njooɗo nder kawtal maɓɓe he Alla daliila Iisa *Almasiihu. Ɗiɗaɓel, o ekkintina ɓe no ɓe anndirta ekkintinol fewrewol, bonnoowol kawtal goonɗinɓe Iisa *Almasiihu.
Nder ɗerol ngool, o wi'ii goonɗinɓe Iisa *Almasiihu ngiɗodira hakkune mum'en hano no Alla hiɗiri ɓe.
Ko winndaa nder ɗerol ngool :
Haala kokkooha mbuurnam (1.1-4)
Jeyngol e nimre (1.5–2.29)
Ɓiɓɓe Alla e ɓiɓɓe Seyɗan (3.1-24)
Koree ruuhu fuu (4.1-6)
Giɗɗo Alla fuu no haani hiɗa banndum (4.7-21)
Goonɗinol kokkoowol jaalorgal nder duuniyaaru (5.1-21)
1
Haala kokkooha himɓe mbuurnam
1
Mi winndani on ngam haalande on dow gonnooɗo ɗon illa fuɗɗorde.*
Min nanii haala makko, min ngi'irii mo gite amin, min ƴeewi mo, min meemirii mo juuɗe amin. Kanko woni haala kokkooha mbuurnam. 2
Mbuurnam ɗam wannginaama, min ngi'ii ɗam : Miɗen ceedanoo ɗam. Mbuurnam nduumiiɗam ngonnooɗam to *Baabiraawo, ɗam min mbannginanaa. 3
Ndenne, ko min ngi'ii he ko min nani, min kaalanta on, onon duu, faa kawton he amin nder kawtal *Baabiraawo he Ɓiyum Iisa *Almasiihu. 4
Miɗen mbinndana on ɗum, heɓa belɗum amin huuɓa.
Alla no jeyngol
5 Habaru mo min narrii *Almasiihu, mo min kaalanta on nii : Alla no jeyngol non, nimre fuu takkaaki mo. 6 Nde nii en mbi'ii eɗen nder kawtal makko, dey eɗen ndilla nder nimre, en penii, goonga tawaaka nder golle meeɗen. 7 Amma nde nii eɗen ndilla nder jeyngol hano no Alla he hoore mum wontiri nder maggol nii, ndenne enɗam naatii hakkune meeɗen. Ƴiiƴam Ɓiyiiko, Iisa *Almasiihu duu no lamnan en he hakke fuu.
8 Nde nii en mbi'ii en ngalaa hakke fuu, en kiilii ko'e meeɗen, goonga fuu tawdaaka he meeɗen. 9 Amma se en njardake, en mbanngini yeeso Alla dow hakkeeji meeɗen, ngam o kolniiɗo, dartiiɗo, o yaafoto en, o lamna en he hakke fuu. 10 Nde nii en mbi'ii en ngaɗaay hakke, en ngaɗii mo penoowo, haala makko naataay ɓerɗe meeɗen.


text:
Kawtal hakkilanta shaanu janngirde Univastiiji nga ASUU, lorti besdi nyalde tikkere mabbe jee Lewru Gootel ngam ngomnati taskita humtina be haajeeji mabbe.
Tikkire nden fudditette iga njamndi 12.01a.m. nyannde Altine , 1st August, 2022.
Hooreejo kawtal ngal ASUU, Prof. Emmanuel Osodeke on suuditi haalakan bawti giidal mabbe dow ko laarani lortuki janngirde nden ko hewtani Lebbi 5 be do tikki.
Hooreejo on wi neebi iga 2009 kabbidal narral ‘e alkawal do wade hakkunde ngomnati kawtal Lesdi FGN enanta be be ASSU do wade amma haa jotta narral wadaaka ngam alkawalji mabbe hebbitinaaka.
SADIQ ALFA


text:
Koronawiris anndinii en won gure hay so ngalaa kaŋŋe e peteroŋ, ina jogii hatanteeɓe. Kahayɗi ko wuro heedngo bannge fuɗnaange worgo Muritani, jiimngo e maayo senegaal bannge mum rewo. Ko kanngo woni laamorgo diiwaan Gorgol. Ko ngo mawngo, ɓesngo, mooftungo fodde 60 ujunere ɓiy Aadama. Doole wuro ngoo to bannge faggudu fawii ko e geɗe nay : ndema, awo, ngaynaaka e njulaagu. Kono sabu koronaa-wiris, wuro ngoo dañii caɗeele mawɗe to bannge nguura sabu taƴondiral maggo e gure keewɗe dawatnooɗe he jeere hee, haa teeŋti e addatnooɓe ligimaaji e geɗe goɗɗe guuraaɗe. Yantude heen ko taƴgol yah-ngartaa e uddugol gollorɗe keewɗe. Ɗuum jibini faaɗeende mawnde e nder diiwaan hee, haa teeŋti e wuro Kahayɗi ngoo.
Sabaabu nde faamde kaan ngonka, jibinannde wuro ngoo, ko woni e wuro hee haa e wonɓe ladde, pelliti renndinde doole mumen, e wallitde wuro ngoo. Adii e ndeen fotde ko Abdallaay Sammba Yero lollirɗo Ablaay Njaay. Kanko tan gooto o nuldii tonuuji nay maaro… Rewi e makko ko jagge wuro ngoo, gooto kala waɗii fotde mum. Caggal ɓeen, ko “Kaedi Devolopement”. Ndeen fedde ko denndaangal ɓesngu Kayhayɗi ko aldaa e faltaade ɗemngal, hiinnde, maa leegal. Wonɓe wuro e wonɓe ladde, gooto kala dariima darnde mum. Ɓe ndenndinii ko ina tolnoo e miliyoŋaaji jeetati pawɗi, e dow yiɗnoode waɗde bitikaaji jeeyooji coggu newiingu. Caggal nde ɓe ndonki hawrude e jooɗaniiɓe laamu nguu e nder wuro hee, ɓe pelliti ko soodde maaro, nebam e suukara ɓe pecci e leeɗe 13 ɗee, tawi ko e inɗe jumaaji e jamaaji, mbele jamaa kala rokka miskineeɓe mum haanduɓe heen, seeɗa alaa ko barke woodi”. Paamen tan wuro Kahayɗi ko mawngo, ɓesngo, dañde ko ina huuɓtidina wonaa ko weeɓi. Kono kam peeje e karallaagal mbaddaama heen.
Caggal ɗuum leegal Siñcaan Sammba Cillo, sagataaɓe mum ndenndinii fotde teemedde jeeɗiɗi ujunere. Ɓe coodi nguura ɓe mbaɗi daawe ɗiɗi, tawi kala heen daawal ko miskineeɓe ɓurɓe famɗude doole ɓee tottetee.
Laamu nguu ne addiino liɗɗi ko adii lewru koorka nduu, kala ɓe Allah yeɗnoo keɓiino heen. Caggal laamu nguu ko Kan Haamiidu Baaba, oon ne junngo mum ariino e wuro hee.
BeelinaaɓeƁesngu Beelinaaɓe jaɓaani heedde caggal e ndee hare, ɓesngu wuro ngoo ummaniima law hirjino feewtungo e mboros korona, ɓe ndenndini kaɓirɗe jowitiiɗe e ɗuum ngam waawde siynude gollal e nder galleeji wuro ngoo no diidorino. Ɓesngu Beelinaaɓe haaɗaani ɗoon tan, sabu faamde ɓe caɗeele nguura dookɗe ɗee. Ɓe ndenndi, ɓe kawri e renndinde kopporeeje, ngam soodde nguura e wallite ɓesngu nguu. E dow ɗuum, gila e wonɓe wuro haa heɓan ma wonɓe e laddeeje ɗii, ndenndinii fotde 8 000 000 UM (miliyoŋaaji jeetati). Ina waɗi noon wallitɓe gila e maaro, nebam haa e suukara ekn… kaalis oo soodaa maaro, nebam e suukara. Beelinaaɓe ina waɗi fotde 240 fooyre, fooyre fof waawii heɓde : saak maaro, saak suukara, bidoŋ 20.
Ɗum tinndinta en tan, ko heewi e ɓesnguuji gure ɗee paamii caɗeele sahaa gonaaɗo oo. Ma a taw ko pamɗugol semmbe to bannge dañal kono ɓe etiima sukkude jolɗe mawɗe. Sabu sahaa oo ko sahaa muusɗo e alɗuɓe, alaa ko haali miskiino guurnooɗo e doole mum. Waɗde gure ɗee ne ina cebbina sagataaɓe ɓee e ɗeen golle jibinooje njurum e jokkere enɗam. On njaaraama.
Daawuuda Sammba Ndonngo, Kayhayɗi